text:
Tala o Fa’amasinoga
TELE AVE TA’AVALE ‘ONANA MAUA POLOKA A LEOLEO
E to’a 10 ave taavale na mafai ona taofia e leoleo i le faaiuga o le vaiaso na te’a nei, ma tuuaia i moliaga e aofia ai le ave ta’avale ‘ona, a’o feagai ai le Matagaluega o le Puipuiga o le Saogalemu Lautele ma le latou poloka e faamalosia ai tulafono i luga o le alatele mo le tolu vaiaso.
O le taeao ananafi na tutulai uma ai i latou i luma o le Faamasinoga Faaitumalo, lea foi sa o latou teena ai tuuaiga faasaga ia i latou. E to’afa na mafai ona tatala i tua ina ua o latou totogia le ta’i $500 ae o le isi toaono sa toe taofia i le toese i Tafuna, faatoa tatala i le taeao ananafi ina ua maea a latou iloiloga i luma o le faamasinoga.
Na taua e se molimau mai le vaega a le Ofisa o Leoleo e mata’ituina luga o alatele, e faapea, na amata taofia mai lava nisi o i latou nei i le po o le Aso Faraile ma le po o le Aso Toonai, seia aulia le vaveao ananafi.
O ni isi o ave taavale na taofia ma tuuaia e aofia ai se alii pailate ave vaalele i se tasi o kamupani vaalele i le atunuu, o Stanley Malae, ma se tamaitai o lo o malaga mai e fai ma sui o le teritori o Saipan i le fonotaga a le Vaega o le Gataifale lea o lo o usuia i le teritori i le vaiaso nei, o Francis Castro.
I faamaumauga na taua ai e faapea, o Malae na tafao i le fale kalapu o le Bowling Alley i le po o le Aso Toona’i na te’a nei, ma taofia ai e leoleo ina ua le tu lana taavale i le fa’ailo taofi (stop sign) o lo o i luma o le auala lea e afe ai i tua o le Bowling Alley.
Na taofia o ia e leoleo ina ua masalomia lona faafoeina o le taavale a’o ia tagofia le ‘ava malosi.
Ae mo le tamaitai o Castro, na taofia o ia e leoleo i le vaveao ananafi ina ua masalomia lona faafoeina o se taavale a’o ia tagofia le ava malosi, ina ua tulai o ia i luma o le faamasinoga faaitumalo i le taeao ananafi, sa ia ioeina ai le moliaga o le ave taavale ‘ona, ma faanofovaavaia ai loa o ia e le faamasinoga mo le 9 masina i lalo o tuutuuga e ao ona ia usitai i ai.
O nisi o ia tuutuuga e aofia ai lona totogiina o le salatupe e $100, avea o ia ma tagatanuu lelei, aua foi nei ona toe solia se tulafono ao i ai o ia i le teritori.
FOLAFOLA LE FANAINA O LE FAATAUOLOA
O alii e toalua ia na taofia faapagota mai e leoleo i le faaiuga o le vaiaso i Pava’ia’i, o lo o tuuaia i laua i lo la faia o ni gaioiga e save’u ai le nonofo filemu o tagata lautele, atoa ai ma lo la folafola o le tafanaina o le faatauoloa, ina ua fai atu i ai le faatauoloa e totogi atu le tupe o loo nofo aitalafu ai le isi o i laua i le faleoloa.
O le taeao ananafi na tutulai ai i luma o le Faamasinoga Faaitumalo le alii o Aperu Tauanuu ma Beaver Toai, ma o la teena ai tuuaiga faasaga ia i laua, ma ua faatulaga ai le isi a la iloiloga mo le masina fou.
E tusa ai ma faamaumauga a le faamasinoga o lo o taua ai e faapea, o le aoauli o le Aso Toonai na vevesi ai se inuga pia sa faia i tafatafa o le aoga tulaga muamua a Pava’ia’i.
Na taua e molimau i leoleo e faapea, sa faaumuumu le alii o Toai ma pisapisao, atoa ai ma lona lafo o upu mataga i tagata feoai. Na taua e le molimau i leoleo, o ia e aiga ia Toai, peitai e popole lona loto i le tulaga ‘ona ua i ai le ua molia, atonu foi o le a faa faigata e lona tina ona faafilemu o ia ona ua ova tele lona ‘ona.
Na taua foi e molimau le agai atu o Tauanuu ma Toai i le faleoloa e faatau mai ni a laua fagupia, ma maua ai loa le avanoa o le faatauoloa e fesiligia ai le alii o Tauanuu i sana aitalafu ua tolu masina e lei toe totogia, peitai na avea lea ma itu na ita ai le ua molia, ma amata ai ona la lafo upu le mafaufau, ma faia uiga le faaaloalo i le faatauoloa.
O le taimi foi lea o lo o tuuaia e le malo na folafola ai e i laua ua molia i le faatauoloa, lo la fanaina o ia.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Mataupu 5
E avea le Au Paia ma atalii ma afafine o Keriso e ala i le faatuatua—Ona valaau ai lea o i latou i le suafa o Keriso—Ua apoapoai atu le Tupu o Peniamina ia te i latou ia tutumau ma lē masiʼiʼese mai galuega lelei. E tusa o le 124 T.L.M.
1 Ma o lenei, sa oo ina ua uma ona saunoa atu faapea le tupu o Peniamina i lona nuu, sa auina atu e ia ni avefeau i totonu ia te i latou, i le fia iloa mai lona nuu pe ua latou talitonu i upu na tautala atu e ia ia te i latou.
2 Ma sa latou alalaga uma mai i le leo e tasi, fai mai: Ioe, ua matou talitonu i upu uma na e saunoa mai ai ia te i matou; o lenei foi, ua matou iloa lo latou mautinoa ma le moni, ona o le Agaga o le Alii Mamana Aoao, lea ua ia faia se aliuga tele i totonu o i matou, po o i totonu o o matou loto, ua lē toe i ai so matou manao e fai emea leaga, ae ia faia mea lelei e lē aunoa.
3 Ma o i matou, i matou lava foi, ua matou maua ni vaaiga tetele o mea o le a oo mai, e ala i le agalelei aoao o le Atua, ma faaaliga a lona Agaga; ma a na tatau ai, e mafai ona matou vavalo e uiga i mea uma.
4 Ma o le faatuatua sa ia te i matou e uiga i mea na saunoa mai ai lo matou tupu ia te i matou ua aumai ai i matou i lenei malamalama tele, lea ua matou olioli ai i se olioli tele lava faapea.
5 Ma ua matou malilie e ulu atu i se afeagaiga ma lo matou Atua e fai lona finagalo, ma usiusitai i ana poloaiga i mea uma e poloaiina ai i matou e ia, i o matou aso uma o totoe, ina ia matou lē aumai i o matou lava luga le mafatia e elē gata, e pei ona fetalai i ai le iagelu, ina ia matou lē inu mai le ipu o le toasa o le Atua.
6 Ma o lenei, o upu nei na manao i ai le tupu o Peniamina mai ia te i latou; ma o lea na fai atu atu ai o ia ia te i latou: Ua outou fai mai upu na ou manao i ai; ma o le feagaiga ua outou faia o se feagaiga amiotonu.
7 Ma o lenei, ona o le feagaiga ua outou faia, o le a taʼua ai outou o le fanau a aKeriso, o ona atalii, ma ona afafine; ona faauta, o le asō ua efanauina ai e ia outou faaleagaga; ona ua outou fai mai ua liua o outou iloto e ala i le faatuatua i lona suafa; o lea, ua ofanauina ai outou e ia ma ua avea ai outou ma ona uatalii ma ona afafine.
8 Ma o lalo o lenei ao ua afaasaoloto ai outou, ma ua eleai se isi lava ao e mafai ona faasaoloto ai outou. Ua leai se isi lava isuafa ua tuuina mai e mafai ona oo mai ai le olataga; o lea, ou te manao ai ia outou oave i o outou luga le suafa o Keriso, outou uma ua ulu atu i le feagaiga ma le Atua o le a outou usiusitai e oo i le iuga o o outou ola.
9 Ma o le a oo mai, soo se tasi e faia lenei mea o le a maua o ia i le aao taumatau o le Atua, ona o le a iloa e ia le suafa o le a valaau ai o ia; ona o le a valaau o ia i le suafa o Keriso.
10 Ma o lenei foi o le a oo mai, soo se tasi e lē avea i ona luga le suafa o Keriso o le a valaauina i se aisi igoa; o lea, o le a maua e ia o ia lava i le aao etauagavale o le Atua.
11 Ma ou te manao ia outou manatua foi, o le aigoa lenei sa ou fai atu o le a ou avatu ia te outou e lē tatau lava ona soloiesea, vagana ai i le solitulafono; o lea, ia outou faaeteete ai ia outou lē solitulafono, ina ia lē soloiesea le suafa mai o outou loto.
12 Ou te fai atu ia te outou, ou te manao ia outou manatua ia ataofi le suafa ia tusia pea i o outou loto, ina ia lē maua outou i le aao tauagavale o le Atua, ae ia outou lagona ma iloa le leo o le a valaau ai outou, ma le igoa foi, o le a valaau ai outou e ia.
13 Aua pe faapefea ona ailoa e se tagata le matai e lei auauna i ai o ia, ma o se foi o se tagata ese ia te ia, ma ua mamao mai mafaufauga ma faamoemoega o lona loto?
14 O lenei foi, e ave ea e se tagata se asini e ā lona tuaʼoi ma taofi ia te ia? Ou te fai atu ia te outou, E leai; e lē tuua lava e ia o ia, ia ʼai i totonu o lana lafu, ae na te tuli ese o ia, ma tuli o ia i fafo. Ou te fai atu ia te outou, o le a faapea lava i totonu ia te outou pe afai tou te lē iloa le suafa ua valaau ai outou.
15 O lea, ou te manao ai ia outou tutumau ma lē masiʼiʼese, ma tumu e lē aunoa i galuega lelei, ina ia mafai ona afaamauina outou e Keriso, le Alii le Atua Mamana Aoao, e fai mona, ina ia mafai ona aumai o outou i le lagi, ina ia mafai ona outou maua le olataga tumau-faavavau ma le ola e faavavau, e ala i le poto, ma le mana, ma le faamasinotonu, ma le alofa mutimutivale o ia o lē na efoafoaina mea uma, i le lagi ma le lalolagi, o lē o le Atua o mea uma. Amene.

robotstxt: allowed

filter: keep


text:
Tala o Faamasinoga
SASA LONA TOALUA I LE LAUPAPA
O le alii mai Pago Pago lea na tuuaia e le malo i lona sasaina lea o le ulu o si ona faletua i se fasi laupapa, ua molia nei e le malo i le moliaga mamafa o le faaoolima i le tulaga lua, faapea ai ma moliaga mama e lua ia na ulua’i tuuaia ai o ia e le malo, o le faatupu vevesi i nofoaga faitele, atoa ai ma lona save’uina lea o le filemu i totonu o le lotoifale o lona aiga.
O moliaga faasaga i lenei tama talavou na afua mai i se vevesi na tulai mai i le va o ia ma lona toalua, ina ua fai atu le fafine i le ua molia e aua le alu e inu pia.
Na amata le vevesi i se taugaupu i le va o le ulugalii, ma faai’u ai i le oso o le ua molia i lana taavale, ua faaola, ma alu ese atu loa i se saoasaoa uiga ese e pei ona taua i faamaumauga a le malo, peitai na uu e le fafine se atigi fagu ma togi ai le taavale, ma avea ai ma itu na toe tu ai le taavale, oso i fafo le ua molia ma aapa atu i se fagupia e le’i tatalaina ma togi ai lona toalua peitai na misi e le’i lavea.
Fai mai faamaumauga a le malo, o le taimi lea na tago atu ai loa le ua molia i se fasi laupapa o loo taatia ane i tafatafa o le vaega o loo tula’i mai ai le vevesi, ma ia taina ai le ulu o lona to’alua ma ta’e ai, ma auina atu ai loa si fafine i le falemai mo togafitiga i lona manu’a.
E $5,000 le tupe lea ua faatulaga e le faamasinoga e tatala ai le ua molia i tua e faatalitali ai taualumaga o lona faamasinoga.
(The English version of this court brief, “DOMESTIC VIOLENCE CASE”, was published in yesterday’s Samoa News, Thursday, April 26, 2012, and can be found on samoanews.com.)
ASOSALAUPAMA PAAGA
O le masina fou ia Me lea ua toe faatulaga i ai e le faamasinoga maualuga le isi iloiloga o le mataupu a le alii o Asosalaupama Paaga, ma le tuutuuga e tatau ona oo atu i le iloiloga lea, ua feololo se tupe ua totogi e Paaga i le faamasinoga, mai lana salatupe e $2,000 sa poloaina o ia na te toe totogiina, ina ua tuuina atu lona faasalaga e le faamasinoga.
O Paaga na ta’usala e le faamasinoga i lona umia faasolitulafono o ni vaega o mariuana, e afua mai i se faalavelave na tulai mai i le masina o Ianuari 2011, ma tuuina atu ai loa lana faasalaga i le masina o Oketopa 2011 e faanofovaavaaia ai o ia mo le 5 tausaga, i lalo o poloaiga e ao ona ia usita’i i ai, ma o se tasi o ia poloaiga o lona totogiina lea o le salatupe e $2,000.
Na faailoa e le loia a Paaga ia Leslie Cardin i luma o le faamasinoga maualuga i le vaiaso nei e faapea, o loo usitaia uma e Paaga tuutuuga o lana faanofovaavaaia, talu mai le taimi na tuuina mai ai lana faasalaga seia oo mai i le taimi nei, peitai na saunoa le alii faamasino sili ia Michael Kruse e faapea, o lea e lei maea ona totogi e Paaga lana salatupe sa poloaina ai o ia e totogi.
“O le mafuaaga lena na le mafai ai ona tuuina atu Paaga e loka i le falepuipui, ina ia mafai ona ia totogi lana salatupe e $2,000,” o le saunoaga lea a Kruse i le loia a Paaga o Cardin, ma ia poloaina ai loa le toe valaauina o le isi iloiloga mo le mataupu a Paaga i totonu o le 30 aso, ina ia iloa ai le tulaga o le totogiina e le ua molia o lana salatupe.
Na toe faamanatu foi e le alii faamasino sili ia Cardin, e talanoa ia Paaga e faamanino atili ia te ia le taua tele o le totogiina lea o le salatupe.
(The English version of this court brief, “ASOSALAUPAMA PAAGA”, was published in the Samoa News, Monday, April 23, 2012 edition, and can be found on samoanews.com.)
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FOBRES: OU TE FIA VAAI I SE AU A AMERIKA SAMOA TAAMILOSAGA IRB
O le fonotaga a le Faalapotopotoga o Taaloga Lakapi a le lalolagi, le IRB i le aso 15 Me ua faamoemoe e iloiloina ai le talosaga a Amerika Samoa ua maea ona tuuina atu, ina ia avea ai o ia ma sui totino tumau e pei ona i ai isi foi atunuu o le lalolagi ua ofi atu ai i totonu.
O le fonotaga a le Iuni Lakapi a Amerika Samoa (ASRU) ma sui o kalapu eseese sa faia i le vaiaso na te’a nei, na faamaonia mai ai e le Taitaifono a le Iuni Lakapi lea tulaga.


text:
FALEPUIPUI TA’ITA’I AU TALEPE FALE MO LE 28 MASINA
O le ula lea na autu i ai le vaega talepe fale e to’atolu ia na o latou osofaia ni faleoloa i le masina o Ianuari 2012 i Leone, ua faasala e le faamasinoga maualuga e nofosala i le toese mo le 28 masina, ina ua ia ioeina moliaga o le talepe fale i le tulaga muamua ma le lua, atoa ai ma le gaoi i lalo o se maliliega sa ia sainia ma le malo ma talia e le faamasinoga maualuga.
E lua osofaiga sa tuuaia ai e le malo le alii o Ryan Pite, o le osofaiga muamau lea na tulai mai i le po o le aso 8 Ianuari i Leone, ina ua la osofaia ma Chris Aumua le faleoloa o le Captain Mart, ma le osofaiga lona lua na tupu i le po na sosoo ai, lea na o la talepe ma gaoi ai ma Siaosi Va’a Jr ni faleoloa se tolu i le po e tasi.
Fai mai le faamasinoga, i le osofaiga muamua sa taitaia e Pite, na amata mai ina ua alu e faatau mai se pusa pia peitai sa fai i ai le faatauoloa e faaali muamua atu lana ID ona faatoa mafai lea ona faataga o ia e faatau le pusa pia, peitai na tali le ua molia i le faatauoloa, o lona ID o loo i totonu o le taga o lona ofu.
Na te’i le faatauoloa ina ua alu i le atoa Pite i fafo ma le faleoloa ma ave le katuni pia e le’i totogiina, atoa ai ma lona tuleiina lea o le faatau oloa ma manu’a ai lona vae. Ina ua fesiligia e le alii faamasino Pite, sa ia faamaonia ai, o le pusa pia o le Steinlarger na alu ma ia e le’i totogiina.
O le po lava foi lea sa la osofaia ai loa ma Chri Aumua le faleoloa lava lea ina ua la toe manaomia nisi pia se tele, ona talepe lea e Pite le faleoloa ma alu i totonu ma gaoi mai ni oloa e pei o chips, pia ma sikaleti, ae tu tu Aumua i fafo e vaai se tagata e alu atu.
O le osofaiga lona lua na aafia ai Pite na tulai mai i le po na sosoo ai, ina ua la osofaia ma Siaosi Vaa Jr ni faleoloa se tolu i totonu lava o Leone, ma la gaoi mai ai oloa i se auala faasolitulafono.
O le faleoloa o le Super Star na muamua osofai e Pite ma Vaa i le po lea, ina ua taumafai Pite e talepe le faitotoa pito i tua o le faleoloa, peitai e lei mafai ona la ulufale ona sa la vaaia le pule o le faleoloa o loo tu mai totonu ma vaavaai atu i la gaioiga o loo fai.
Ina ua le manuia a laua taumafaiga i le faleoloa muamua, na la faasolo atu ai loa i le faleoloa o le Lemau’s Store, ona taumafai lea o Pite e tolotolo i totonu ma le faamoemoe e gaoi mai ai ni oloa i totonu, ae te’i ina ua ia iloa atu le faatauoloa o loo tu mai ma le samala e faatali mai ai lona taunuu atu, o lea na toe solomuli mai ai loa i tua ma toe foi.
Fai mai Pite, ina ua le taunuu lana osofaiga lea, sa ia aapa atu ai loa i le masini pu’eata a le faleoloa o loo pipi’i mai i le isi itu ua fafa’i i lalo ona la o lea ma ave ma Vaa.
O le faleoloa lona tolu na osofaia e Pite ma Vaa o le Leone Store, ina ua la faaaoga ni maa e tata’e ai tioata ma mafai ai loa ona la aapa atu i totonu ma gaoi mai lole ma pulukamu lea e silia i le $100 le tau aofai.
Fai mai Pite, o le taimi atoa lea na loka ai o ia i le falepuipui, ua ia aoaoina mai ai se lesona e aoga mo ia i le lumana’i. Na faatoese Pite i le faamasinoga e tusa ai o le solitulafono sa ia faia, atoa ai ma lana talosaga ina ia tuu atu se isi avanoa se tasi mo ia. Sa ia faatoese foi i pule o faleoloa uma na aafia ona o lana solitulafono.
Na taua e le loia a Pite o Mike White, e manaomia e lenei alii talavou le sui o le auala e ui ai, aua o le falepuipui lava le taunuuga o gaioiga ia o loo ia faia. Na talosaga lana loia i le faamasinoga ina ia faanofovaavaaia le ua molia, ina ia maua ai se isi avanoa e toe faaleleia ai lona olaga.
Na taua foi e le uncle a Pite e faapea, o lenei alii o se tagata e agamalu ma le gaoia, ae ina ua ia tagofia le ava malosi, o iina na amata sese mai ai ana faaiuga fai aemaise ai o le malosi o faaosoosoga mai ana uo.
Fai mai le loia a le malo o Cabel Poag, e fai lava si matuia o le gaioiga na faia e le ua molia, ina ua musu le faatauoloa e faatau atu ia te ia le pusa pia, ae na avea ma itu na alu ai i le atoa ma gaoi le pusa pia e lei totogiiina.
“Ina ua toe manaomia e ia nisi pia se tele, sa ia alu ai ma talepe le isi faleoloa ae gaoi mai pia ma isi oloa, ina ua manao foi i lole ma pulukamu, sa ia faaaoga le maa e tata’e ai le tioata o le faleoloa ae gaoi oloa sa mana’o i ai,” o le finau atu lea a le malo.
Na fautuaina e le alii faamasino lagolago ia Mamea Sala Jr le ua molia ina ia faaaoga fautuaga o loo avatu e le faamasinoga, o lona aiga ma loia, ma ia taumamao ese mai le solitulafono.
“E 49 tausaga sa tatau ona e falepuipui ai, pe afai e fuafua atu i moliaga na tuuaia ai oe e le malo, ae ua manatu le faamasinoga e tuu atu se isi avanoa ia te ia ina ia toe fuata’i ai se isi ou taeao fou ma avea ai oe o se tagatanuu lelei mo le atunuu ma le aiga,” o le saunoaga lea a Mamea.
Na fautuaina foi e le alii faamasino le ua molia ina ia faalogo lelei i ona matua ma usitai i ai, aua poo fea lava e alu i ai le tagata, o lona aiga lava e tua i ai.
E 7 tausaga na manatu le faamasinoga e faasala ai Pite i le toese, peitai ua faamalumalu lona tuliina o lea faasalaga, ae ua faanofovaavaaia o ia mo le 7 tausaga i lalo o poloaiga a le faamasinoga, ma o se tasi o ia poloaiga e aofia ai lona tuliina o le 28 masina i le toese.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le mea e sili ona taua o le uiga faaalia po o le agaga e aoao atu ai le faiaoga.
I le avea ai ma se tasi o le au peresitene aoao o le Aoga Sa, ua ou manatu ai e tatau ona amata la’u tautalaga i lenei taeao i lo’u faapea atu, “Talofa lava, vasega.”
O la’u savali e mo i latou uma o e ua valaauina e faiaoga, i soo se faalapotopotoga o loo e auauna atu ai, ma e tusa pe o oe o se tagata fou liliu mai i le Ekalesia po o se faiaoga ua tele tausaga o ou tomai faafaiaoga.
O le a ou le talanoa e uiga i “auala” e aoao atu ai ae e uiga i “auala” e aoaoina mai ai. E mafai ona i ai se eseesega tele i le va o le faamatalaga a se faiaoga ma mea e faalogoina pe aoaoina e i latou o loo i le vasega.
Mafaufau mo se taimi i se faiaoga o lē sa faia moni se eseesega i lou olaga. O le a se mea na faatatau ia te ia na mafua ai ona e manatua le mea sa aoao atu, na e manao ai e te iloa e oe lava le upu moni, e faaaoga lou faitalia ma galue loa ae le sei iloga e tau galueaiina? O le a se mea e uiga i lenei faiaoga na tulaga ese ai o ia mai i isi faiaoga uma?
Sa saunoa se faiaoga ma se tusitala faamanuiaina e faapea: “O le mea e sili ona taua i le aoaoina, o uiga faaalia.O uiga faaalia o le faiaoga.” 1
Ia manatua o le mea e sili ona taua i le aoaoina, e le o le fia o tausaga na avea ai se faiaoga ma se tagata o le Ekalesia, po o le a le tele o le tomai faafaiaoga o se tagata, po o le atamai foi o se faiaoga e uiga i le talalelei po o metotia faafaiaoga. O le mea e sili ona taua o le uiga faaalia po o le agaga e aoao atu ai le faiaoga.
I se fonotaga faaleaoaoga mo taitai i le lalolagi atoa, sa faamatala ai e Elder Jeffrey R. Holland le tala lenei: “Mo le tele o tausaga, ou te fiafia lava i le tala na faamatalaina e Peresitene Packer e uiga i le faiaoga o le Aoga Sa a le alii talavou o William E. Berrett. Sa valaauina se toeaina Tanisi e faiaoga i se vasega o ni alii ulavavale… Sa le lelei tele lana tautala i le gagana; sa malosi lana tautala faaTanisi; sa matua tele o ia, ma ni lima lautetele o se faifaatoaga. Ae sa tofia o ia e aoao nei taulelea, e tai 15 tausaga, ma e faigata ona taulimaina. I auala talafeagai uma, e foliga mai e le fetaui tele lea tuufaatasiga. Ae sa masani ona faapea mai Uso William E. Berrett—ma o le vaega lenei sa sii mai e Peresitene Packer— i se isi itu, sa aoaoina i latou e lenei tamalii; ma e ui i na papupuni, e ui i na tapulaa, sa aapa atu lava lenei tamalii i loto o na tamaiti ulavavale e ta’i 15 tausaga le matutua ma na suia ai o latou olaga. Ma o le molimau a Uso Berrett o le, ‘Semanu e mafai lava ona faamafanafana o matou lima i le malosi o lona faatuatua.’” 2
O faiaoga faamanuiaina o le talalelei, e alolofa i le talalelei. Latou te fiafia i ai. Ma talu ai latou te alolofa i o latou tagata aooga, latou te mananao ia latou maua le lagona e pei ona latou lagonaina, ma ia maua ni aafiaga i mea na latou aafia ai. O le aoao atu o le talalelei, o le faasoa atu lea o lou alofa i le talalelei.
Uso e ma tuafafine, o uiga faaalia o se faiaoga e le o se mea e aoao atu; ae e maua mai. 3
E faapefea la, ona tatou atiina ae le uiga faaalia e manaomia e avea ai ma se faiaoga faamanuiaina? Ou te fia talanoaina mataupu faavae autu e fa o le aoaoina atu o le talalelei.
Muamua, faatofu oe lava i tusitusiga paia. E le mafai ona tatou alolofa i se mea tatou te le iloaina. Ia atiina ae se masani o le suesue i tusitusiga paia i aso uma, e ese mai au sauniuniga o le lesona. Ae tatou te lei aoao atu le talalelei, e tatau lava ona tatou iloa le talalelei.
O loo teufatuina pea e Peresitene Monson mea e manatua i lona faiaoga o le Aoga Sa a o laitiiti o ia. “O se aafiaga a o ou laitiiti le maua o se uunaiga a se faiaoga e sili ona mataalia ma musuia, o lē sa faalogo ia i matou ma alofaina i matou. O lona suafa o Lucy Gertsch. I le matou vasega o le Aoga Sa, sa ia aoaoina i matou e uiga i le Foafoaga o le lalolagi, le Pau o Atamu, le taulaga togiola a Iesu. Sa ia aumaia i lona potuaoga o ni malo faaaloalogia ia Mose, Iosua, Peteru, Toma, Paulo, ma ioe, o Keriso. E ui ina matou te lei vaai ia i latou, ae sa matou aoao e alolofa, faamamalu, ma faataitai ia i latou.” 4
Sa mafai e Lucy Gertsch ona valaaulia nei malo faaaloalogia i totonu o lona potuaoga ona sa ia iloaina i latou. O i latou o ana uo faapelepele. Ona o lena mea, sa faapea foi ona aoao ai e lana vasega ia “alolofa, faamamalu, ma faataitai ia i latou.”
Sa fetalai atu le Alii ia Ailama Samita, “Aua le saili e talai atu la’u upu, a e muai saili ia maua la’u upu.” 5 E faatatau foi lenei apoapoaiga ia i tatou taitoatasi.
Ua poloaiina i tatou e le Alii ia suesue i tusitusiga paia, 6 ia fiafia i ai, 7 ma ia teuina i o tatou loto. 8 A o tatou suesue ma le faamaoni ma mafaufau loloto i le afioga a le Alii, o le a tatou maua Lona Agaga e faatasi ma i tatou. O le a tatou iloa Lona siufofoga. 9
E lei leva ona valaauina au e avea ma se peresitene o le siteki, ae maua e le matou au peresitene o le siteki se aoaoga faamasani mai se Fitugafulu Eria. I le taimi o le aoaoga faamasani, sa ou tuuina atu ai se fesili, ma sa ia taliina e faapea, “O se fesili manaia lena. Sei o tatou su’e i le Tusitaulima Aoao o Faatonuga mo le tali.” Ona matou o lea i le tusitaulima, ma sa i ai iina le tali o la’u fesili. O se taimi puupuu mulimuli ane o le matou aoaoga faamasani, sa ou toe fesili ai foi. Sa toe tali mai foi ia, “Manaia le fesili. Tatou sue i le tusitaulima.” Ou te lei toe taumafai lava e fai atu se isi fesili. Sa ou faapea, e sili ai lo’u faitau i le tusitaulima.
Talu mai lena mea sa ou mafaufau ai, e mafai e le Alii ona tuuina mai se tali e tutusa ma lena, ia i tatou taitoatasi a o tatou o atu ia te Ia ma ni atugaluga po o ni fesili. E mafai ona Ia fetalai mai, “O se fesili manaia lena. Afai e te iloiloina le Alema mataupu e 5 po o le Mataupu Faavae ma Feagaiga vaega e 76, o le a e manatua ai ua uma ona ou talanoa atu ia te oe e uiga i lenei mea.”
Uso e ma tuafafine, e le o le auala lea e faatautaia ai le lagi, le toe ta’u mai ia i tatou taitoatasi o mea ua uma ona Ia faaalia mai ia i tatou o se vaega atoa. O loo i ai i tusitusiga paia afioga a Keriso. O tusitusiga paia o le siufofoga lea o le Alii. O le suesueina o tusitusiga paia e faamasani ai la tatou faalogo i le siufofoga o le Alii.
Lona lua, faaaoga i lou olaga mea e te aoaoina. Ina ua manao Ailama Samita e avea ma se vaega o lenei galuega tele o aso e gata ai, sa fetalai mai le Alii ia te ia, “Faauta, o lau galuega lenei, o le tausi o a’u poloaiga, ioe, ma lou loto atoa, lou manatu atoa ma lou malosi atoa.” 10 O le avea ai ma ni faiaoga, o la tatou galuega, muamua ma le sili, o le tausi o poloaiga ma o tatou loto atoa, manatu atoa, ma le malosi atoa.
Lona tolu, saili le fesoasoani a le lagi. Ia augani atu i le Alii mo Lona Agaga, ma le malosi uma o lou loto. Fai mai tusitusiga paia, “Afai tou te le maua le Agaga aua tou te aoao atu.” 11 O le uiga o lenei mea, e tusa pe e te faaaogaina uma metotia sa’o faafaiaoga, ae a aunoa ma le Agaga o le a le tupu le aoaoina moni.
O le matafaioi a le faiaoga o le “fesoasoani i tagata taitoatasi e fai ma o latou tiutetauave le aoaoina o le talalelei—ia fagua ia i latou le manao e suesue, malamalama, ma ola i le talalelei.” 12 O le uiga o lenei mea, o le avea ai ma faiaoga, e le tatau ona tatou matele i le taulai atu i la tatou faatinoga, ae o le auala tatou te fesoasoani atu ai i isi ia iloa ma ola i le talalelei. 13
O ana fea le taimi mulimuli sa e tootuli ai i le tatalo ma fesili atu i le Alii ia le gata ina fesoasoani atu ia te oe i lau lesona, ae ia fesoasoani atu foi ia te oe ia iloa ma ia e faafetauia manaoga o tagata aoga taitasi o lau vasega? E leai se vasega e toatele naua e faapea ona le mafai ai ona tatou tatalo mo musumusuga e faatatau i le ala e aapa atu ai i tagata aoga taitoatasi.
O se mea e masani ai le oo i faiaoga o se lagona o le faatauvaa. E ao ona e malamalama o le “matua o tausaga ma le faatagata matua ma aoaoga faaleatamai, e leai ma se mea po o se tulaga e manaomia ai, ina ia e talanoa atu ai i le Alii ma Lona Agaga.” 14
O folafolaga a le Alii e mautinoa lava. Afai e te suesue ma le maelega i tusitusiga paia ma teuloto e le aunoa i o outou mafaufau upu o le ola, afai e te tausia poloaiga ma lou loto atoa ma tatalo mo tagata aoga taitoatasi, o le a e olioli i le mafutaga a le Agaga Paia, ma o le a e maua faaaliga. 15
Lona fa, uso e ma tuafafine, o se mea e matuai taua le faaaoga o lo tatou faitalia ma galulue loa, e aunoa ma se faatali, e tusa ai ma uunaiga faaleagaga tatou te maua.
Na aoao mai Peresitene Thomas S. Monson: “Tatou te mata’itu. Tatou te faatalitali. Tatou te faalogologo mo lena leo itiiti ma le filemu. A fetalai mai, e usiusitai alii ma tamaitai popoto. E le tatau ona tolopoina musumusuga a le Agaga.” 16
E le tatau ona e fefe e faaaoga lou faitalia ma galue loa e tusa ai ma manatu ma lagona e tuu e le Agaga o le Alii i lou loto. Atonu e te lagonaina i le taimi muamua le le mautonu, ae ou te folafola atu ia te outou, o aafiaga aupito matagofie ma aupito faamalieina o le a e maua i le avea ai ma se faiaoga, o le taimi lea e te usitai atu ai i le finagalo o le Alii ma mulimuli i musumusuga e te maua mai le Agaga Paia. O ou aafiaga o le a faamalosia ai lou faatuatua ma tuuina atu ia te oe le lototele sili atu e te galue ai i le lumanai.
Faiaoga pele, o outou o se tasi o vavega maoae o lenei Ekalesia. Ua ia te outou se tiute paia. Matou te alolofa ia te outou ma talitonu ia te outou. Ou te iloa afai o le a tatou suesue i tusitusiga paia ma ola ina ia tatou agavaa e maua le mafutaga ma le Agaga Paia, o le a faalauteleina i tatou e le Alii i o tatou valaauga ma tiutetauave ina ia mafai ona tatou faamaeaina la tatou galuega mai le Alii. Talosia ia tatou faia uma faapea, o la’u tatalo lea, i le suafa o Iesu Keriso, amene.
Show References
-
1. David McCullough, “Teach Them What You Love,” address given May 9, 2009, in the Salt Lake Tabernacle, Salt Lake City, Utah.
-
2. Jeffrey R. Holland, “Aoao Atu ma le Aoaoina mai i leEkalesia,” Liahona, Iuni 2007, 73.
-
3. Tagai David McCullough, “Teach Them What You Love.”
-
4. Thomas S. Monson, “Examples of Great Teachers,” Liahona, June 2007, 76.
-
5. Mataupu Faavae ma Feagaiga 11:21.
-
6. Tagai Ioane 5:39.
-
7. Tagai 2 Nifae 32:3.
-
8. Tagai Joseph Smith—Matthew 1:37.
-
9. Tagai Mataupu Faavae ma Feagaiga 18:36; 84:52.
-
10. Mataupu Faavae ma Feagaiga 11:20.
-
11. Mataupu Faavae ma Feagaiga 42:14.
-
12. Aoao Atu e Leai Se Isi Valaauga e Sili Ai: O Se Punaoa Taiala mo le Aoaoina Atu o le Talalelei (1999), 61
-
13. Tagai O Le Aoao Atu, E Leai se isi Valaauga e Sili Ai, 159.
-
14. J. Reuben Clark Jr., O Le Fuafuaga Faataatia a le Ekalesia mo A’oga (address given to seminary and institute leaders at Aspen Grove, Utah, Aug. 8, 1938), 6.
-
15. Tagai Aoaoga a Peresitene o le Ekalesia: Iosefa Samita [2007], 480.)
-
16. Thomas S. Monson, “O Le Agaga e Aumaia le Ola,” Liahona, Iuni 1997, 4.


text:
TO’A 9 AUMALAGA ASIA AAI PAIA I ISARAELU
E to’a 9 le aofa’i o se aumalaga ua sauni latou te asia le aai paia i totonu o Isaraelu, le nofoaga na feafioa’i ai le Faaola faapea ai le Perofeta fai faaaliga a le Atua o Bahaullah lea e pei ona fa’auluulu i ai le Faatuatuaga Baha’i i le lalolagi ma Amerika Samoa nei.
O lenei aumalaga e aofia ai le susuga ia Taituuga Papalii, o lona faletua ia Tofaimalae ma o la alo e toalua, faapea ai lona uso o Satele Iupeli Kava, o lona faletua ma o la alo e toalua, faatasi ai ma se tamaitai talavou o le Faatuatuaga Baha’i o Matalena Tasele.
Na taua e le susuga Taituuga, o le latou malaga sa amata fuafua mai i le tausaga na te’a nei ma le faamoemoe, o le a faataunuuina pe a maea faauuga a le fanau i le tausaga aoga lenei.
“O lea la ua maea faauuga a le fanau, ma ua matou manatu ai loa e faataunuu le faamoemoe e pei ona fuafua mamao mai,” o le saunoaga lea a Taituuga.
Sa ia taua foi, o le autu atoa o lenei malaga, o le fia molimauina lea ma vaai tino i le nofoaga ma le aai sa savalia e le auauna fai faaaliga a le Atua, ina ia mafai ai ona latou molimauina le ofoofogia o galuega sa ia faia.
“Soo se tagata Baha’i lava, o le faanaunauga lava lea o lona loto ao soifua, e fia oo e vaai ma molimauina nofoaga ma le aai paia sa savalia e le mamalu o le Atua, poo Bahaullah le fai faaaliga a le Atua, o le autu moni foi lena o lenei faamoeome,” o le saunoaga lea a Taituuga.
O lenei malaga o loo faatupe lava e Taituuga ma Satele ma o la aiga, ma o se avanoa lelei foi lea latou te feiloai ai ma isi foi alo Samoa o loo galulue ai i le aai paia, i le avea ai o i latou ma misioane a le Atua aemaise ai o le faia o le galuega o le Toe Fuataina i le talalelei.
O le po o le aso Sa o le vaiaso fou ua faamoemoe e tuua ai e le au malaga lenei le atunuu mo Hawaii, faasolo atu ai i Kalefonia ma malaga tuu sa’o atu ai loa i le aai o Tel Avivi i Isaraelu.
O le susuga Taituuga ma lona aiga e toe taliu mai pe a tuanai le masina ae o Satele ma lona aiga e lua masina o le a malaga ese atu ai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fetu’u faifeau le au ai tupe a lana aulotu
Ua avea le le manino o tulaga o lo o i ai tupe a se tasi o aulotu i le itu i Sisifo o le atunuu, ma itu na fetu’u ai loa e le alii faifeau le Teutupe ma le isi toeaina matua o le aulotu i le taimi o lana lauga i le aso Sa na te’a nei, ma folafola i ai faafitauli e feagai ma i laua pe afai e tumau pea lo la olegiaina o le aulotu ma le Alii e faatatau i tupe a le aulotu.
Mai aulotu e lua ia na ripotia atu i talafou o le vaiaso na te’a nei na fufusu ona o le le manino o le tala o le tupe, ua to’afilemu le isi aulotu i le isi i Sasa’e, sei vagana ai lava le tama’i aulotu i le itu i Sisifo o lo o vevesi pea.
Na taua e le molimau i le Samoa News e faapea, na toe faifai tetele le vevesi a le latou aulotu i le fono sa faia i le aso Toona’i na te’a nei, ina ua fai ma mea ula a tagata le faletua o le faifeau lea na vaovao misa, ma faai’u ai i lona fao i luga o le teutupe e tau pupuni ai o ia mai tagata o le aulotu ia na aga’i atu e fai.
Na avea le tele o tala ula ma pei o se mea malie i tagata o le aulotu gaioiga a le faletua sa faia i le aso lea ma itu na talo ai loa e le faifeau le fono a le aulotu i le aso Toona’i na te’a nei, ma otegia loa le aulotu i le ula i le tina o le galuega ona o le gaioiga sa ia faia i le taimi o le misa.
Ae na atili ona le maua se to’a i le mafaufau o le faifeau ina ia uma ane lava le fono, e tumau pea le nenefu o le aulotu i le tulaga ua oo i ai le tupe sa faatupu a le aulotu. E le gata e leai se ‘bank statement’ ma ni lisiti e faamaonia mai ai i le aulotu tupe sa teu ma le paleni o lo o i ai, ae o taimi uma lava e fesiligia ai le teutupe e faatatau i tupe, e oso faalava ai lava le isi toeaina matua o le aulotu ma lalau le maumausolo o aiga o le aulotu, atoa ai ma tagata mai Upolu ma Savaii o lo o lolotu i le ekalesia ae pei e suesue vale i mea a le lotu.
O le lauga a le alii faifeau i le aso Sa na tea nei na faateia ai le aulotu ina ua fetuu e le faifeau le teutupe ma le toeaina matua o le aulotu ma fai i ai, “e tutusa lava le mea na oo ia Anania ma Safaira ina ua la aia tupe o le fanua ma pepelo i le perofeta a le Alii, e faapena fo’i le mea e oo ia te oulua, o le lua iuga fo’i o le oti ona o le pepelo.”
Fai mai le molimau, na oo loa le lauga a le faifeau i le fetuuina o le teutupe ma le toeaina matua o le aulotu, amata loa ona gasolosolo taitasi i fafo ma le falesa aiga o le au alii ia e toalua ua le fia faalogologo i le lauga, e fetaui lava le uma ane o le lotu ae ua toe lava o le faletua ma lana fanau o lo o i totonu o le fale, faatasi ai ma le isi ulugalii Savaii ma le la fanau e vaega ma le faifeau.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O se vaaiga e faavavau o le liliu mai i le talalelei ma feagaiga o le malumalu, e mafai ona fesoasoani ia i tatou e iloa ai le anoanoai o faamanuiaga i augatupulaga taitasi o o tatou aiga e faavavau.
Uso e ma tuafafine pele, a o i ai lo ma atalii i le Nofoaga Autu e Aoao ai Faifeautalai i Provo, sa lafo i ai e Sister Gong mo ia ma ana soa faifeautalai ni falaoa vela. O nisi nei o tusi faafetai a faifeautalai na maua e Sister Gong. “Sister Gong, o lena falaoa o se tofo lea sa ou masani ai i lo’u aiga.” “Sister Gong, pau lava la’u tala o le, oka se manaia. O lena falaoa o le mea aupito sili lea ua ou ‘ai ai talu mai le taimi na ou ’ai ai i enchilada a lo’u tina.” Ae o le faamatalaga lenei e sili ona ou fiafia i ai: “Sister Gong, oka se manaia o le falaoa.” Ona talasua mai lea, “A muta le lua mafutaga ma Mr. Gong, ona manatua mai lea o a’u.”
Tatou te alolofa i a tatou faifeautalai—o tamaitai ma alii faifeautalai, ma ulugalii matutua faamisiona taitasi. E faavavau ona matou faafetai i lena faifeautalai faapitoa na uluai aumaia le talalelei toefuataiina a Iesu Keriso i lo matou aiga. Ou te molimau atu ma le agaga faafetai e faapea, o se vaaiga e faavavau o le liliu mai i le talalelei ma feagaiga o le malumalu, e mafai ona fesoasoani ia i tatou e iloa ai le anoanoai o faamanuiaga i augatupulaga taitasi o o tatou aiga e faavavau.
O le tagata o lo matou aiga o le au Gong na muamua liliu mai i Le Ekalesia a Iesu Keriso o le Au Paia o Aso e Gata Ai o lo matou tina o Jean Gong. A o avea ma se tamaitai talavou i Honolulu, Hawaii, sa faalogo; sa ia iloaina; sa papatisoina ma faamauina o ia; ma o loo tumau pea o ia i le faatuatua. Sa fesoasoani tagata faamaoni o le Ekalesia i lo’u tina o lea la, sa i ai ana uo o le talalelei, tofiga o le Ekalesia, ma le fafagaina pea lava pea i le afioga lelei a le Atua. I le gagana o aso nei, o tagata fou liliu mai taitasi, talavou nofofua matutua, o i latou ua toe toaaga mai i le Ekalesia, ma isi, latou te faamanuiaina augatupulaga pe a avea i latou ma Au Paia i le aiga o le Atua. 1
O se tasi o aiga sa tausia lo’u tina o le auaiga o Gerrit de Jong, Jr. O se tagata e tomai faapitoa i gagana o lē sa fiafia i le gagana o le loto ma le Agaga, sa faaosofia e le Toeaina o de Jong lo’u mafaufau faatamaitiiti i faaupuga e pei o le, “O vine uli a lanu mumu, e moto.” I aso nei, pe a ta’ua masini eletonika feaveai, ou te fai atu i uo talavou, “O le faaaoga o telefoni feaveai i taimi o le Lotu e faanoanoa ai le epikopo faatoa tofia.”
Sa faatolu ona faaipoipo o’u matua o Walter ma Jean Gong—o se sauniga faaSaina mo le aiga, o se sauniga faaAmerika mo uo; ma totonu o le Maota o le Alii mo le olaga nei ma le faavavau.
E usu e o tatou tamaiti Peraimeri le pese: “Ou te fia vaai i se malumalu. Ou te ulu i ai i se aso.” 2 E tautino o tatou tagata talavou ia “maua sauniga o le malumalu.” 3
Talu ai nei sa matou tutu ai ma se ulugalii agavaa i le Maota o le Alii mo le mauaina o faamanuiaga e ala i le osia o feagaiga. Sa ou valaaulia i la’ua e fai le la tafaoga muamua o se ulugalii fou ia atoa le 50 tausaga; a uma le 50 tausaga, ona amata lea o le la tafaoga lona lua.
Sa iu ina matou vaavaai faatasi ma lenei ulugalii aulelei i faaata o le malumalu—o le faaata i le tasi itu, ma le isi faaata i le isi itu. O nei faaata o le malumalu e toe felafoa’i mai ai ni ata e foliga mai e alu lava e oo i le faavavau.
O faaata o le faavavau o le malumalu e faamanatu mai ai ia i tatou ua tofu tagata soifua uma ma “se natura paia ma se taunuuga;” ma “ua mafai i sauniga paia ma feagaiga ua maua i malumalu paia ona toe foi atu ai tagata taitoatasi i le afioaga o le Atua ma toe faatasia ai aiga e faavavau”; 4 ma o le ola faatasi i le alofa ma le faamaoni, e mafai ai ona tatou tuuina atu i fanau ni faavae mausali ma ni musumusuga ma auala e mafai ona latou toe foi atu ai i le afioaga o le Atua.
I faaata o le faavavau o le malumalu, sa ou vaai faalemafaufau ai ia Uluai Dragon Gong, na soifua i le 837 a.d. (o le toe pulega a le au Tang) i Saina i Saute ma augatupulaga na sosoo mai ai o le aiga o Gong e tau mai i lo’u tama pele, o le augatupulaga lona 32 o lo’u aiga na tusi faamaumauina. O lo’u uso laitiiti, tuafafine laitiiti, ma a’u o le tupulaga lona 33 o lo matou aiga; o o’u atalii e toafa ma o latou tausoga, o le tupulaga lona 34; o le atalii o lo’u atalii, o le tupulaga lona 35 ua tusi faamaumauina a le aiga o Gong. I faaata o le faavavau o le malumalu, e le mafai ona ou iloa atu ai se amataga po o se faaiuga o augatupulaga.
Ona ou toe vaai faalemafaufau lea e le gata o tupulaga na sosoo mai ai, ae faapea foi se sosooga o mafutaga faaleaiga. O le isi itu, sa ou vaaia ai o a’u o se atalii, atalii o se atalii, atalii, o se atalii a se atalii, e oo i le Uluai Dragon Gong. I faaata o le isi itu, sa ou vaai ai ia te au o se tamā, tamamatua, tamā o tamamatua. Sa mafai ona ou vaai i lo’u toalua o Susana, o se afafine, tama teine a se atalii/afafine, tama teine a se tama teine a se atalii/afafine ae, i le isi itu, o se tina, tinamatua, tina o tinamatua.
I faaata o le faavavau o le malumalu, na amata ai foi ona ou malamalama o i ma’ua ma lo’u toalua o ni fanau a o ma’ua matua ma ni matua i la ma’ua fanau, o ni fanau a fanau i o ma’ua matua matutua, ma ni matua matutua i fanau a le ma fanau. O lesona sili o le olaga nei e faifai malie lava ona taliaina e o tatou loto a o tatou aoao mai ma aoao atu i o tatou tiute e faavavau o se tamaitiiti ma se matua, matua ma se tamaitiiti.
O loo ta’u mai i tusitusiga paia lo tatou Faaola “o le Tama ma le Alo.” 5 Ua nofo [o ia] i le tino ae ua tuuina atu le tino e gauai i le finagalo o le Tama, ua silafia e lo tatou Faaola le ala e fesoasoani ai ia i tatou, o Lona nuu, i o tatou tiga, puapuaga, faaosoosoga, ma’i, e oo lava i le oti. 6 Na “alu ifo [o Ia] i lalo o mea uma,” e mafai e lo tatou Faaola ona tauave o tatou tiga ma tauave o tatou faanoanoa. “Na manua o Ia mo o a tatou solitulafono, … na momomo ona o a tatou amio leaga … ; [o faalavalava o lo tatou Faaola] ua malolo ai tatou.” 8
Talu mai fono i le lagi, na pau lava le mea sa finagalo i ai lo tatou Faaola o le fai o le finagalo o Lona Tama. O lenei mamanu a le Tama ma le Alo e mafai ona fesoasoani e faamalamalama ai le manatu feteenai e faapea “a o lē faamaumau i lona ola ona o a’u e maua e ia.” 9 O mea e fai e le lalolagi e iloa ai le manatu o le tagata ia te ia lava. Ae e le o i ai se mana ia i tatou lava e laveai ai i tatou lava. Ae o loo ia te. Ia E le i’u ma e faavavau, 10 ua na o le Togiola lava a lo tatou Faaola i talaatu o le taimi ma avanoa ua faaumatia ai le oti, ita, tiga, faaituau, tuua toatasi, ma le loto nutimomoia.
O nisi taimi e faaletonu ai mea tatou te faia e tusa lava pe ua tatou faia mea sili tatou te iloa fai ai. O se Tamai Mamoe e lē sala ma mama, o lo tatou Faaola e tutulu faatasi ma i tatou. A tatou manatuaina pea lava pea o Ia, 11 e mafai ona tatou tutu faatasi ma Ia “i aso uma ma mea uma atoa ma nuu uma [tatou] te i ai.” 12 O Lona faamaoni e malosi atu i lo noataga o le oti. 13 O le faalatalata atu o i tatou ia te Ia, e avatu ai i tatou e lo tatou Faaola i lo tatou Tama oi le Lagi. E ui o nisi mea e le atoatoa i le lalolagi, ae e mafai ona tatou faatuatuaina lo tatou Tama Faalelagi e faamaeaina le “fuafuaga maoae o le togiola, lea e i ai faatasi le faamasinoga tonu, alofa, ma le alofa mutimutivale i le fiafia faaleatua!” 14
O se vavega o ata tatou te iloatino i faaata o le faavavau o le malumalu o le mafai lea ona—tatou—suia. Ina ua ulu atu Jean ma Walter Gong i le feagaiga fou ma le faavavau, sa la tatalaina le faitotoa mo augatama e pei o Uluai Dragon Gong ia faamauina, ma mo fanau ia fananau i le feagaiga. Faamolemole ia manatua: a o tatou aapa atu i tuafafine po o uso taitoatasi, ua tatou faamanuiaina ni augatupulaga.
Ua faanunununu le lalolagi, 15 ae i Lana “Ekalesia ola e tasi ma le faamaoni” 16 o loo i ai le faatuatua ae leai se fefe. I upu a le Aposetolo o Paulo, ou te molimau atu foi i le paia a’ia’i:
“Aua ua ou mautinoa, e le mafaia e le oti, po o le ola, …
Po o le maualuga, po o le loloto, po o se tasi mea na faia, e le mafaia e ia mea ona faateaeseina mai i tatou i le alofa o le Atua, o loo ia Keriso Iesu lo tatou Alii.” 17
Ou te molimau atu ma le lotomaulalo: o loo soifua le Atua. O le a Ia “soloiesea loimata uma i o tatou mata” 18 —vagana ai loimata o le fiafia pe a tatou vaai atu i faaata o le faavavau o le malumalu sa ma iloa atu i tatou i lo tatou aiga, ua atoatoa ma mama, o augatupulaga o o tatou aiga ua faamauina e le pule o le perisitua i le alofa, ma ua alalaga, Osana, osana, osana.” I le suafa o Iesu Keriso, amene.
Show References
-
1. Tagai Efeso 2:19.
-
2. “Ou Te Fia Vaai i le Malumalu,” Tusipese a Tamaiti, 95.
-
3. “Autu a Tamaitai Talavou,” Tamaitai Talavou, Alualu i Luma o le Tagata Lava Ia: Laulaututu e Fai ma Molimau a le Atua, (tamaitusi, 2009), 3.
-
4. “O Le Aiga: O Se Folafolaga i le Lalolagi,” Liahona, Oke. 2004, 49.
-
5. Tagai i le Mosaea 15:2.
-
6. Tagai Alema 7:11–12.
-
7. Mataupu Faavae ma Feagaiga 88:6; tagai foi Mataupu Faavae ma Feagaiga 122:5–8.
-
8. Isaia 53:5.
-
9. Mataio 10:39.
-
10. Tagai i le Alema 34:14.
-
11. Tagai Mataupu Faavae ma Feagaiga 20:77, 79.
-
12. Mosaea 18:9.
-
13. Mataupu Faavae ma Feagaiga 121:44.
-
14. “Ma’eu le Poto ma le Alofa,” Viiga, nu. 109.
-
15. Tagai Mataupu Faavae ma Feagaiga 45:26; 88:91.
-
16. Mataupu Faavae ma Feagaiga 1:30.
-
17. Roma 8:38–39.
-
18. Faaaliga 21:4.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Mae’a fa’amanatuina 50 tausaga Tutoatasi Samoa
“FA’AFETAI AMERIKA SAMOA MO LOU SAO I LO’U ASO FANAU”
I le tapunia aloaia ai o polokalame mo le fa’amanatuina o le fu’a a Samoa e pei ona fa’amanatuina ai le 50 tausaga o lana Iupeli Auro, na momoli fa’apitoa mai ai le fa’afetai ma le fa’amalo a le malo o Samoa i le afioga i le kovana sili ia Togiola T.A Tulafono ma le malo o Amerika Samoa, ona o le tatou sao e tusa ai o le lagolagoina o le latou sisiga fu’a.
O le afioga i le ali’i Minisita o le Matagaluega o Tina ma Tama’ita’i, o ia fo’i lea o le Ta’ita’ifono lagolago o le Komiti sa tapenaina polokalame o le fu’a, tofa Tolofuavalelei Leiataua Falemoe na fai ma sui o le malo o Samoa e fa’afetaia malo valaaulia mai atunuu o le Pasefika sa auai atu, aemaise ai i latou uma sa tuuina atu la latou sao mo lenei aso fa’apitoa.
Sa ia fa’afetaia fa’apitoa fo’i le afioga i le kovana sili ma aumalaga uma mai Amerika Samoa nei e tusa ai o la latou tapenaga i pese ma siva faaleaganu’u.
“Fa’afetai atu Tutuila ma Manu’a mo lou sao i lo’u aso fiafia i lenei tausaga, ua mataina au tapenaga i au siva ma lau pese faaleaganuu, ua leai se mea e paole ae ua manaia ma matagofie i la’u vaavaai atu, fa’afetai fai uso lelei, o lau pule lea...” o nisi ia o saunoaga a le tofa ia Tolofuavalelei e fai ai o ia ma sui o le Ao o le malo ia Tui Atua Tupua Tamasese Efi faapea ai le alii palemia ia Tuilaepa Lupesoliai Sailele Malielegaoi ma tagata uma o Samoa.
O loimata o le fiafia ma i’uleo o le faafetai na vaaia i tulimanu e fa o le Malae i Tiafau i le aso mulimuli o le fu’a a Samoa, mai lava i le amataga o faafiafiaga seia oo atu i le taimi na tuuina ifo ai i lalo le tagavai a le atunuu ina ua latalata i le itula e 8:00 i le po o le aso Gafua na te’a nei, ae o le aso Lua lea taimi Samoa.
O le pese faaleaganu’u mai le itumalo o Alataua i lalo o le taitaiga a le afioga i le Fofoga Fetalai ia Savali Talavou Ale, na tatalaina faafiafiaga faai’u o le aso e 5 i ai aso o le fu’a, sosoo ai loa ma le siva faaleaganuu lea na tapena i ai le afioga o Aasu, i lalo o le taitaiga a le afioga i le alii Senatoa ia Lualemana Faoa ma lona afioaga.
I le maea ai o le faafiafiaga a Alataua, na tatalo ai le fofoga o le itumalo i le alii Palemia o Samoa, afai e tuuina atu ni valaaulia mo le fu’a a Tutuila ma Manu’a i le tausaga fou, ia ave lana faamuamua i le afioaga o Vaimoso se’i malaga mai ai i Sasa’e nei, ona ua gapatia le afioga i le taliina o i latou.
O nisi o tulaga sa mataina i fa’afiafiaga a Amerika Samoa, o fa’aaloaloga sa faia e Alataua ma Aasu i le mae’a ai o a laua fa’afiafiaga, lea e aofia ai fa’aaloaloga masani fa’aleaganu’u i le Ao o le Malo o Samoa ia Tui Atua Tupua Tamasese Efi, o le Palemia ia Tuilaepa Sailele Malielegaoi, atoa ai ma le Kovana Sili ia Togiola Tulafono, atoa ai ma le Peresetene o le Ekalesia Metotisi i Samoa lea sa avea ma taitai o le sauniga i le aso, ma e silia i le tai $10,000 na faaalu e Alataua ma Aasu mo teutusi i le taimi o a laua fa’aaloaloga.
E ta’i $40,000 na fai meaalofa mai ai le malo o Samoa i au faafiafia a Aasu ma Alataua, ae $20,000 mo le au siva mai le afioaga o Vailoa-tai, lea na taitaia e le afioga ia Satele Galu Satele, ma o le afiafi ananafi na taunu’u mai ai le ulua’i malaga a le Lady Naomi mai Apia mo lenei vaiaso mo le amata toe momoliina mai lea o au malaga a le teritori sa autova’a atu i le fu’a.
O se tasi o vaega na maofa ai le to’atele i le taimi na tufatufa ai faailoga mo tauvaga uma sa fa’atautaia, o faailoga tupe sa tapena e le malo mo tuuga ma ta’amilosaga mo le fu’a, ona o le tetele o le aofai o faailoga tupe sa ofoina atu i soo se tauvaga e aofia ai tuuga paopao, tuuga va’a alo atoa ai ma tuuga Tulula, e pei ona i ai le $15,000 mo le tulaga muamua.
O le maea ai o le saunoaga faafetai a le alii Minisita e fai ai o ia ma sui o le malo, na lagiina ai loa e le faili pu a leoleo sa latou viiga a’o tu’uina ifo i lalo le tagai o le malo o Samoa e malu o le malo, a’o molimauina fo’i e ta’ita’i o malo e lua fa’apea ai sui o malo valaaulia.
O le aso ananafi na amata toe fo’i atu ai i o latou atunu’u ta’ita’i o atumotu o le Pasefika sa valaaulia i le aso fa’amanatuina o Samoa, e aofia ai fo’i ma au malaga uma a lo tatou atunu’u.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Saili Togiola nisi avanoa mo lumana’i o fanau aoga atunuu
O le tau sailiga o nisi avanoa e mafai ai ona agava’a nisi o fanau mo sikolasipi, o se tasi lea o mataupu na laualuga i se talanoaga sa faia e le alii kovana ma kovana o nisi o Setete a le malo tele, i le vaiaso na te’a nei.
Na taua e le matua ia Togiola Tulafono e faapea, o se tasi o faafitauli o lo o feagai ma le malo, o le taugata o le totogi o aoga, ma ua avea lea ma itu ua vaapiapi ai avanoa sikolasipi e mafai ona maua e tama ma teine aoga.
“Sa ou talanoa i kovana o nisi o setete o le malo tele ina ia faailoa mai ia te a’u, pe i ai nisi auala e mafai ona latou fesoasoani mai i fanau aoga a Amerika Samoa, e faataugofie ai le totogi o a latou aoaoga pe afai latou te mananao e o atu e aooga i a latou aoga,” o le saunoaga lea a Togiola.
O le fesoasoani la lea ua tuuina, ua mafai ai ona tutusa le pili aoga e totogi e tamaiti aoga o lo o aumau i setete nei, ma fanau aoga a Amerika Samoa e agai atu ma aooga i a latou aoga nei.
Na taua e le alii kovana i luga o lana polokalama i le vaiaso na tea nei e faapea, o lea fesoasoani o le a mafai ai ona faaopoopo isi tamaiti aoga i le lisi o tamaiti e agavaa i sikolasipi, aua o lea o le a faaitiitia tupe e totogi mo le tama ma le teine aoga e toatasi e pei ona masani ai.
Saunoa Togiola, o le faafitauli o lo o tulai mai i soo se aoga i setete o le malo tele, e toeititi lava a faalima le maualuga o le pili e totogi e fanau mai fafo pe a fa’atusatusa i pili a tamaiti aoga lava ia o le setete.
Mai le faitau selau ma selau o tama ma teine e faauu mai i Vasega 12 i totonu o aoga maualuluga a le atunuu i tausaga taitasi, pe a na o le 20 i le toa 30 tamaiti aoga e agavaa i sikolasipi, o le isi vaega atoa, a le maua loa se avanoa e aoga ai i le kolisi po o avanoa sikolasipi ia, o lona uiga ua muta le olaga aoaoina, ma o se tasi lena o auala o lo o taumafai pea le alii kovana e saili ai ni fesoasoani ina ia mafai ona fesoasoani mo fanau aoga a le atunuu.
O le tausaga foi na tea nei na faalauiloa ai e le alii kovana se tasi o ana taumafaiga ina ia faaulufale polokalame ma mataupu e mafai ona ave mo le ta’i 4 tausaga i totonu o le kolisi tuufaatasi, ina ia taofia ai le toe soona malaga o fanau aoga i fafo e aooga ai, ae o le a mafai lava ona saili a latou faailoga i totonu o le atunuu.
“Ua i ai le faamoemoe afai loa ae mautu mai talanoaga ma fuafuaga e pei ona matou faia ma alii kovana ia, ona i ai lea o le fuafuaga o le a amataina lenei fuafuaga fou i le tausaga aoga fou o loo lumana’i nei, ina ia televave ma lelei fuafuaga mo le manuia o aoga a fanau mo le latou lumanai manuia,” o le saunoaga lea a le alii kovana.
E ese mai i taumafai mo le tau sailiina lea o se tulaga manuia mo fanau i le lumanai, o le isi auala lea ua taumafai i ai kovana uma o le Iunaite Setete e pei ona talanoaina i le latou fonotaga faaletausaga sa faia i le vaiaso na tea neii North Carolina, o le toe unaia lea o fanau i le faia o mataupu ma aoaoga Faa Saienitisi, ona ua maitauina le pau maualalo o togi e maua e tamaiti aoga a Amerika mai isi atunuu o le lalolagi i mataupu tau Saienitisi.
Saunoa Togiola, o lo o tulaga 17 Amerika i atunuu ole lalolagi pe a faatulaga tamaiti aoga i le mataupu o le Faa Saienisi ma o se tulaga ua maitauina ai le pau maualalo o aoaoga i totonu o le malo tele i le mataupu Saienisi.
O le faanaunauga o alii kovana e pei ona talanoaina i le latou fonotaga, ia toe faamalosia polokalame sa faia i tausaga ua mavae e unaia ai fanau aoga latou te faia gaioiga i mea fou o loo gaosia e pei o TV, telefoni, computer, IPod ma isi lava ituaiga oloa fou ua vaaia le televave o lona agai mai i lenei vaitaimi o le olaga.
Fai mai Togiola, afai e manuia fanau aoga, o le a manuia foi atunuu ma avea ai i latou nei ma taitai mo le lumanai o le malo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mana’omia ona sii totogi ae tele foi sona lavelave
E ui o lea ua toe o se aga mae’a le nofoaiga a le afioga i le matua ia Togiola Tulafono i le tofi Kovana Sili o le malo, peita’i ua ia faatula’ia se lu’itau malosi, ina ia toe si’i totogi o tagata faigaluega uma i le teritori, ina ia o gatasi ma le tulaga maualuga ua i ai le tau o le soifuaga i le taimi nei.
O le mataupu i le taugata o pili a le falema’i, ASPA faapea ai ma le maualuga o le tau o oloa ua i ai nei, na taua ai e nisi i luga o le polokalama a le alii kovana i le tele o masina ua sola e aofia ai ma le vaiaso na te’a nei, e leai lava se isi auala e mafai ai ona foia le faafitauli o lo o fetaia’i ma le atunuu i le taugata o pili ma le tau o oloa nai lo le sii i luga o totogi, ina ia gafatia ai e tagata uma ona tali manaoga tau tupe i totonu o aiga.
O lea mataupu na toe mapuna a’e i luga o le polokalama a le alii kovana sili ia Togiola Tulafono i le faaiuga o le vaiaso na te’a nei, ina ua laga e nisi o tootoo le tulaga o sii a le falemai o le LBJ lea foi ua toe faaolioli mai.
Fai mai le manatu a se tasi o tama matua, o le faafitauli o lo o ia maitauina, o loo agai pea i luga tau o pili a le falemai ae le o mafai lava ona sii totogi o tagata faigaluega, peitai na taua e le isi tootoo e faapea, afai e le toe mafai se isi siitaga i totogi o tagata, e tatau lava i le malo ona saili se auala e taoti ai le sii pea i luga o le tau o oloa i le atunuu.
“O le mea lea ua i ai e le taitai gafatia e la’u siaki o loo maua mai i le vaiaso ona totogi pili a le falemai, ASPA ma faasoasoa fo’i i lo’u aiga, ua matua pagatia lava le tulaga lea ua i ai le atunuu ona o le taugata o le soifuaga atoa ai ma pili a le falema’i,” o le tomumu lea a le isi tama i luga o le polokalame a le kovana i le aso To’ona’i na te’a nei.
I le tali fuaitau atu ai a le alii kovana i finagalo faaalia na ia taua ai e faapea, e le gata e le fou mataupu nei i lana faalogologo, ae o ni manatu foi e sili ona matagofie ma taua mo ia o le ta’ita’i, aua o moomooga fo’i ia o lona loto ia vave mai se taimi e toe faia ai nisi siitaga i totogi o tagata faigaluega, ‘peita’i’ e ao fo’i ona silafia e le atunuu, e le la’ititi le upu lea o le “si’i o totogi” pe a oo ina aapa mai le malo e faatino.
“Afai o le a sii totogi o tagata faigaluega, e le na o totogi amata e si’i ae si’i uma ai lava ma soo se totogi e aofia ai tagata e maualuluga o latou totogi o loo i ai, ina ia tagafeagai ai ma manaoga o le tulafono, ma o le isi la lena faafitauli e tula’i mai pe afai ae sii totogi amata,” o le saunoaga lea a Togiola.
O le isi faafitauli na taua e le alii kovana e tatau ona fuafua i ai le siitaga o totogi, e tatau ona fuafua siitaga o totogi i le malosi o loo i ai le tamaoaiga o le atunuu, ina ia gafatia e le tamaoaiga le maualuluga o totogi.
E ui e le o se mataupu e fou lenei i le faafofoga a le atunuu, peitai na saunoa Togiola, o se tasi lea o mataupu e ao lava pea ona faamanino i taimi uma, ona o loo i ai lava nisi o loo faia faasalalauga sese ma tuuaiga le sa’o fai mai o le malo lea e mumusu e sii totogi amata.
Ae na faamanino e Togiola e faapea, soo se taitai lava o se malo e pei fo’i o ia, e vaavaai muamua lava i le faaiuga o le a fai, pe o se faaiuga e manuia ma lelei ai tagata ma le malo, e pei fo’i la o le mataupu i le sii o totogi.
“O le a le faafitauli sa tatou maitauina ina ua sii totogi i le taimi ua te’a, e le gata na aafia pisinisi ae na oo lava foi i le toa 1,800 lea na galulue i le Samoa Packing na faamuta uma a latou galuega ina ua le gafatia e le kamupani le maualuluga o le siitaga o totogi, ma e oo mai lava i le taimi nei ua matua leai lava ni galuega a le to’atele o i latou nei,” o le saunoaga faatupu manatu lea a le alii kovana.
E ui o se mataupu ua leva lenei mataupu peitai e talitonu le alii kovana, e ao pea lava ona faamanino ma faatalanoa, ina ia matua malamalama lelei le atunuu i le pogai e ala ai ona ia naunau e faateletelegese siitaga o totogi i le taimi nei.
Saunoa Togiola, na te lagolagoina le sii o totogi, a ia fuafua i le tamaoaiga o le teritori.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
LOGO FAAMAUSILI & GAFATASI TAVEUVEU
Ua fa’atonuina e le Fa’amasinoga Maualuga ia ni ali’i talavou iina ia totogia se sala tupe atoa ma lo la faia o ni galuega mo tagata lautele, i lalo o le va’ava’aiga a le Ofisa Fa’anofova’ava’aia, ae fa’amalumalu ni o la fa’asala fa’afalepuipui.
O Logo Faamausili ma Gafatasi Taveuveu na uluai tuuaia uma i laua i moliaga o le faaoolima i le tulaga lua ma le faatupu vevesi i nofoaga faitele, ae i lalo o se maliliega sa latou sainia ma le malo ma talia e le faamasinoga, na sui ai e le malo le moliaga e tali ioe ai Faamausili i le faaoolima i le tulaga tolu, ae o Taveuveu na tali ioe i le moliaga mama o le faatupu vevesi i nofoaga faitele.
Ao lei tuuina atu le faasalaga a le faamasinoga, na faatoese i laua nei e tusa ai o le gaioiga sa laua faia, ma la tautino ai i le faamasinoga la te le toe faia lenei solitulafono i le lumanai. E leai se isi o i laua na faatoese i le alii na manu’a i lenei mataupu.
Na faailoa e loia fautua a i laua nei i le faamasnoga, o i laua nei o ni alii talavou e lei solitulafono muamua lava. Na talosaga foi loia ina ia faanofovaavaaia i laua.
E 180 aso na manatu le faamasinoga e faasala uma ai i laua nei i le toese, peitai o le a faamalumalu le tuliina o lea faasalaga, ae o le a faanofovaavaaia i laua i lalo o poloaiga a le faamasinoga.
O nisi o poloaiga e aofia ai lo la totogiina o salatupe e $1,000 mo Faamausili ae $500 mo Taveuveu, faatasi ai ma le poloaina o i laua la te faia ni galuega mo le atunuu lautele mo le umi e 80 itula, lea o le a vaavaaia e le Ofisa Faanofovaavaaia.
O isi poloaiga e aofia ai le faasa lea ona o la toe tagofia le ava malosi poo fualaau faasaina, faasa ona la toe soli se tulafono, pe toe taumafai foi e eva ma mafuta ma i latou o loo tagofia le ava malosi, a ia la asiasi i le ofisa faanofovaavaaia i masina taitasi poo nisi lava taimi e faatonu atu e lea ofisa la te o atu ai.
TUU ATU MALO LE OFA I LE ALII TUUAIA FAAFEFE LONA AFAFINE
Na faamaonia e le loia fautua a le alii lea o loo tuuaia i lona faafefeina lea o lona afafine, le tuuina atu e le malo o se ofa ia te ia ma faamuta ai loa le mataupu e pei ona tuuaia ai o ia.
E le o mafai ona faalauiloa le suafa o lenei alii ona o puipuiga i le ono iloa lea o lona afafine, peitai na faailoa e lana loia o Leslie Cardin i le faamasinoga e faapea, ua maea ona tuuina atu e le malo se ofa mo lenei alii, ma e manaomia se vaiaso e toe tolopo ai lana mataupu, ina ia maua ai le avanoa la te talanoa ma fetufaai ai i le ofa ae o lei tuuina atu i luma o le faamasinoga.
O le aso 4 Iuni lea ua toe tolopo i ai lenei mataupu ma le faamoemoe o le faamasinoga, e tatau ona oo atu i ai ua maea ona faila le maliliega i le va o itu e lua.
O loo tuuaia e le malo lenei alii i lona umia faasolitulafono o se fana faapea ai ma le faaoolima, ona o se faalavelave na tulai mai i le masina o Aperila na te’a nei, lea na ia faalala ai se fana i lona afafine ina ua ia fesiligia poo ai lea na vili atu i lana telefoni ma fesili atu ia te ia.
O loo tumau pea poloaiga o loo tatala ai le ua molia i tua e faatali ai le isi ana iloiloga lea ua faatulaga i luma o le faamasinoga.
TALIA FAAMASINOGA TALOSAGA A LE MALO
Ua talia e le faamasinoga maualuga le talosaga na faaulu e le malo, ina ia tuu faatasi iloiloiga o le mataupu a Mike Kim ma Motau Samani, lea o loo tuuaia i le mataupu e pei ona faia ai ni uiga mataga faasaga i se teineititi e 17 tausaga le matua, lea foi o loo tete’e i ai i laua nei.
I le talosaga a le malo sa taua ai e faapea, o le fai faatasi o iloiloga o mataupu ia e lua, o le a sefe ai le taimi o le faamasinoga atoa ai ma meatotino a le malo e ono faaalu i mataupu e lua.
Fai mai le malo, e tasi lava le mataupu o loo tuuaia ai Kim ma Samani, ona o le faalavelave lea na tulai mai i le masina o Iulai 2010.
Fai mai le malo, na ave e Samani le tamaitai e 17 tausaga i le Tumu’s apartment ma lana faaupuga, e maua ai se galuega mo ia, peitai ina ua la taunuu, sa tuu ai loa e Samani le tamaitai i le Tumu’s apartment ma alia’e mai ai loa tu’uaiga e pei ona faia fa’asaga i le alii faipisinisi o Kim, i lona faamalosiina lea o ia.
O le alii loia ia Fiti Sunia o loo tulai mo Kim ae o Ruth Risch Fuatagavi o loo tulai mo Samani i lenei mataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SOLA ESE MAI LE FALEPUIPUI ONA O LE FIAAI
APIA, Samoa — Na faaalia e se alii pagota na tulai i luma o le faamasinoga faaitumalo i le aso Gafua ona o le sola ese mai le toese e faapea, na mafua ona ia faia lea tulaga ona o lona fiaai.
O le aso 15 o Mati, 2012 na sola ese mai ai le alii o Faigame Toelau, e 30 tausaga mai Sapunaoa ma Tafaigata, mai le toese i Tafaigata. i lana faatoesega sa faia ina ua tulai i luma o le faamasinoga, na ia faaalia ai e faapea, sa ia lagona le fiaai i le aso na ia sola ese ai mai le toese ma na te’a le 12 i le aoauli e leai lava se meaai.
“Sa ou tuua ai loa le falepuipui i lena aso ona o lou fiaai tele, ma ou alu atu ai i se tasi o ou aiga i Vaitele e sue ai sau meaai ma se tupe, ma lou le iloaina ua ou solia le tulafono,” o le faamatalaga lea a le alii pagota o Faigame ao faia lana faatoesega ia Faamasino Vaepule Vaemoa Vaai. Na faafofoga le faamasinoga i lea aso e faapea, sa logoina leoleo e se tamaitai leoleo e lei faigaluega ina ua ia vaaia Faigame i luma o le fale taavale o le JT’s Taxi Stand i Vaitele i le pe a ma le afa o le ono i le afiafi o lea lava aso.
Sa maua atu o ia e leoleo i lea nofoaga ma faapea ona toe auina atu ai o ia i le falepuipui. E sola ese o ia mai le toese o lo o tuli lona faasalaga i se solitulafono e lei faailoaina i lea aso, ma toe 10 masina o lona faasalaga o lo o totoe. Na faasalaina o ia e Faamasino Vaepule i le faasalaga le faatinoina e 10 masina, ae faanofovaavaaia o ia mo le 10 masina.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vaega 93
1–5, O i latou uma o e e faamaoni o le a vaai i le Alii; 6–18, Ua molimau mai Ioane sa faasolo tupu aʼe le Alo o le Atua mai lea alofa tunoa i lea alofa tunoa seia oo ina maua e ia se atoatoaga o le mamalu o le Tamā; 19–20, O tagata faamaoni, e tutupu aʼe mai lea alofa tunoa i lea alofa tunoa, o le a latou maua foi lona atoatoaga; 21–22, O i latou o e e fanauina e ala ia Keriso, o le Ekalesia lea a le Ulumatua na Fanaua; 23–28, Ua maua e Keriso se atoatoaga o upumoni uma, ma ua faapea foi ona mafai ona maua e tagata e ala i le usiusitai; 29–32, Sa i ai le tagata i le amataga faatasi ma le Atua; 33–35, Ua faavavau elemene, ma e mafai e le tagata ona maua se atoatoaga o le olioli, i le Toetutu; 36–37, O le mamalu o le Atua o le atamai lea; 38–40, Ua mamā fanau laiti i luma o le Atua ona o le togiola a Keriso; 41–53, Ua poloaiina uso-a-taitai ia faatulaga tatau o latou aiga.
1 E Moni, ua faapea ona fetalai mai le Alii: O le a oo mai, o tagata taitoatasi e alafoai ana agasala ma sau ia te aʼu, ma evalaau mai i loʼu igoa, ma iusiusitai i loʼu leo, ma tausi i aʼu poloaiga, o le a ovaai i oʼu umata ma iloa o i ai aʼu;
2 Ma o Aʼu o le amalamalama moni ua faamalamalama ai tagata uma e o mai i le lalolagi;
3 Ma ua Ou i ai i atotonu o le Tamā, ma le Tamā i totonu ia te aʼu, ma o le Tamā ma Aʼu ua tasi—
4 O le Tamā aona ua etuuina mai e ia ia te aʼu sona atoatoaga, ma o le Atalii, ona sa Ou i ai i le lalolagi ma fai loʼu fale apitaga i iaano, ma mau i totonu o atalii o tagata.
5 Sa Ou i ai i le lalolagi ma maua mai loʼu Tamā, ma sa manino ona faaalia o ana agaluega.
6 Ma sa vaai ma molimau aIoane i le atoatoaga o loʼu emamalu, ma o le a faaalia i se taimi o mulimuli mai le atoatoaga o le italafaamaumau a Ioane.
7 Ma sa molimau mai o ia, fai mai: Sa ou vaai i lona mamalu, sa i ai o ia i le aamataga, ae lei i ai le lalolagi;
8 O le mea lea, sa i ai i le amataga le aLokou, ona o ia o le Lokou, le avefeau lava lea o le olataga—
9 O le amalamalama ma le eTogiola lea o le lalolagi; o le Agaga o le upumoni, o lē na afio mai i le lalolagi, ona o le lalolagi na faia e ia, ma sa i totonu ia te ia le ola o tagata ma le malamalama o tagata.
10 O ia na afaia lalolagi; o ia na faia tagata; o ia na faia mea uma, ma ala mai ia te ia, ma mai ia te ia.
11 Ma o aʼu, o Ioane, ou te molimau sa ou vaai i lona mamalu, o le mamalu lea o le Toatasi na Fanaua e le Tamā, ua tumu i le alofa tunoa ma le upumoni, le Agaga lava lea o le upumoni, lea na afio mai ma mau i la le tino, ma mau i totonu o i tatou.
12 Ma o aʼu, o Ioane, sa ou vaai, sa lei maua e ia le aatoatoaga i le amataga, ae sa maua e ia le ealofa tunoa mo le alofa tunoa;
13 Ma sa lei maua e ia le atoatoaga i le amataga, ae sa alualu pea mai lea aalofa tunoa i lea alofa tunoa, seia oo ina maua e ia le atoatoaga;
14 Ma sa faapea ona taʼua ai o ia o le aAtalii o le Atua, ona sa lei maua e ia le atoatoaga i le amataga.
15 Ma o aʼu, o aIoane, ou te molimau atu, ma faauta, sa avanoa le lagi, ma sa afio ifo le eAgaga Paia i ona luga e peiseai o se ilupe, ma afio i ona luga, ma sa oo mai se siufofoga mai le lagi ua fetalai mai: O loʼu Atalii opele lenei.
16 Ma o aʼu, o Ioane, ou te molimau atu, sa maua e ia se atoatoaga o le mamalu o le Tamā;
17 Ma sa maua e ia le amana eatoa, i le lagi ma i le lalolagi, ma sa faatasi ma ia le mamalu o le iTamā, ona sa afio o ia i totonu o ia.
18 Ma o le a oo mai, afai tou te faamaoni, o le a outou maua le atoatoa o le talafaamaumau a Ioane.
19 Ou te tuu atu ia te outou nei upu, ina ia outou malamalama ma iloa ai le ala e atapuai ai, ma iloa ai le mea tou te tapuai i ai, ina ia mafai ona outou o mai i le Tamā i loʼu igoa, ma maua lona atoatoaga i le taimi e tatau ai.
20 Aua afai tou te tausi i aʼu apoloaiga, o le a outou maua lona eatoatoaga, ma ifaamamaluina ia te aʼu e pei o aʼu i le Tamā; o lea, Ou te fai atu ia te outou, o le a outou maua le oalofa tunoa mo le alofa tunoa.
21 Ma o lenei, e moni Ou te fai atu ia te outou, sa Ou i ai i le aamataga faatasi ma le Tamā, ma o Aʼu o le eUlumatua na Fanaua;
22 Ma o i latou uma o e e fananauina e ala mai ia te aʼu o ni e ua atofusia i le emamalu o lea lava e tasi, ma o le ekalesia a le Ulumatua na Fanaua.
23 Sa outou i ai foi i le amataga afaatasi ma le Tamā; o lena o le Agaga, o le Agaga lea o le upumoni;
24 Ma o le aupumoni o le eiloa lea o mea e pei ona i ai, ma e pei ona sa i ai, ma e pei ona o le a oo mai;
25 Ma o soo se mea e atele atu pe itiiti mai i lo lea, o le agaga lea o lena amioleaga e toatasi, o lē o se epepelo mai le amataga.
26 O le Agaga o le aupumoni ua mai le Atua. O Aʼu o le Agaga o le upumoni, ma sa molimau Ioane e uiga ia te aʼu, fai mai: Sa maua e ia se atoatoaga o le upumoni, ioe, upumoni uma lava;
27 Ma e leai se tagata na te mauaina se aatoatoaga vagana ai ua tausi e ia ana poloaiga.
28 O ia o lē e atausia ana poloaiga, e maua e ia le upumoni ma le emalamalama, seia oo ina faamamaluina o ia i le upumoni ma iiloa e ia mea uma.
29 Sa i ai foi le tagata i le aamataga faatasi ma le Atua. O le eatamai, po o le malamalama o le upumoni, sa lei foafoaina pe na gaosia, pe mafai moni lava ona foafoaina pe gaosia.
30 O upumoni uma lava ua tu lē faalagolago i le tulaga ua tuu i ai e le Atua, e agaoioi mo ia lava, e pei foi o atamai uma; a na lē faapea, ua leai se olaga.
31 Faauta, o le afaitalia lenei a le tagata, ma o le tausalaga lenei o le tagata; ona ua emanino ona faaali atu ia te i latou o lena mea sa i ai mai le amataga, ae ua latou lē taliaina le malamalama.
32 Ma o tagata uma o e e lē talia e o latou agaga le amalamalama, ua i lalo o le tausalaga.
33 Aua o le tagata o le aagaga. O eelemene ua faavavau, ma o le agaga ma le elemene, ua soofaatasi e lē matuuʼeseeseina, e mauaina se atoatoaga o le olioli;
34 Ma a atuuʼeseese, e lē mafai e le tagata ona maua se atoatoaga o le eolioli.
35 O aelemene o fale apitaga a le Atua; ioe, o le tagata o le fale fetafai a le Atua, o ni emalumalu lava; ma o soo se malumalu e faaleagaina, o lena malumalu o le a faaumatiaina e le Atua.
36 O le amamalu o le Atua o le eatamai lea, po o, i ni isi upu, o le imalamalama ma le upumoni.
37 O le malamalama ma le upumoni e lafoai i le toatasi aleaga lena.
38 O agaga uma o tagata sa amamā i le amataga; ma ona ua etogiolaina e le Atua le tagata mai le ipaʼū, o lea na toe omamā ai tagata, i lo latou tulaga tamameamea, i luma o le Atua.
39 Ma ona sau lea o le amioleaga e toatasi lena, ma aaveese mai le fanauga a tagata le malamalama ma le upumoni, e ala i le lē usiusitai, ma ona o le euputuu a o latou tamā.
40 Ae ua Ou poloaina outou ia tausi aʼe a outou afanau i le malamalama ma le upumoni.
41 Peitai e moni Ou te fai atu ia te oe, laʼu auauna, o Feterika G. Viliamu, ua e i ai pea i lalo o lenei tausalaga;
42 E te lei aaoaoina lau fanau i le malamalama ma le upumoni, e tusa ma poloaiga; ma ua i ai pea i lena amioleaga e toatasi le mana, i luga o oe, ma o le pogai lea o lou puapuagatia.
43 Ma o lenei Ou te tuu atu ia te oe se poloaiga—afai e te manao ia laveaiina oe, ia e afaatulaga tatau lou lava fale, ona e tele mea ua lē saʼo i lou fale.
44 E moni, Ou te fai atu i laʼu auauna o Sini Rikitone, e i ai ni isi mea e lei tausia ai e ia poloaiga e faatatau i lana fanau; o lea, ia muamua ona faatulaga tatau lou fale.
45 E moni, Ou te fai atu i laʼu auauna o Iosefa Samita, Laitiiti, po o i ni isi upu, o le a Ou taʼua outou o ni auo, ona o outou o aʼu uo, ma o le a outou maua se tofi faatasi ma aʼu—
46 Sa Ou taʼua outou o aauauna ona o le lalolagi, ma o outou o a latou auauna mo aʼu—
47 Ma o lenei, e moni Ou te fai atu ia Iosefa Samita, Laitiiti—E te lei tausia poloaiga, ma ua ao ai ona e tu aaoaiina i luma o le Alii;
48 E ao ina salamo lou aaiga ma lafoai ni isi o mea, ma gauai atili mai ma le filiga i au upu, po o o le a aveesea i latou mai lo latou tulaga.
49 O le mea Ou te fai atu ai i le toatasi Ou te fai atu ai i tagata uma; ia atatalo e lē aunoa nei maua e le leaga e toatasi lena le mana i totonu o outou, ma aveese outou i fafo mai lo outou tulaga.
50 O laʼu auauna foi o Newel K. Whitney, o se epikopo o laʼu ekalesia, ua manaomia foi ona aoaiina, ma faatulaga tatau lona aiga, ma vaai ia latou filiga atili ma popole i le aiga, ma tatalo e lē aunoa, po o o le a aveesea i latou mai lo latou atulaga.
51 O lenei, Ou te fai atu ia te outou, aʼu uo, ia tuu atu i laʼu auauna o Sini Rikitone e alu lana malaga, ma ia faia faavave, ma talai atu foi le tausaga atalilelea o le Alii, ma le talalelei o le olataga, e pei o le a Ou tuu atu ai ia te ia le manavaga; ma o le a Ou lagolagoina o ia e ala i la outou tatalo i le faatuatua ma le autasi.
52 Ma ia tuu atu i aʼu auauna o Iosefa Samita, Laitiiti, ma Feterika G. Viliamu, e fai faavave atu foi, ma o le a tuu atu ia te i laua e tusa lava ma le tatalo o le faatuatua; ma o le tulaga e oo i ai lo outou tausia o aʼu upu o le a lē mafai ona faafememeaiina outou i le lalolagi lenei, po o i le lalolagi a sau.
53 Ma, e moni Ou te fai atu ia te outou, o loʼu loto ia faataalise ona outou afaaliliu o aʼu tusitusiga paia, ma emaua se imalamalama o talafaasolopito, ma o atunuu, ma o malo, o tulafono a le Atua ma tagata, ma nei mea uma mo le faaolataga o Siona. Amene.


text:
Fetufaaiga Faleomavaega ma le atunu’u i luga o le ea
O le mataupu i le to’atele o fanau e i’u mai i Aoga Maualuluga ma le Kolisi i le atunu’u o lo o tau saili ni galuega, o se tasi lea o mataupu na aofia ai i le fetufaaiga a le tofa Faleomavaega Eni ma le atunu’u, i luga o lana polokalama i le aso Lulu na te’a nei.
O lea mataupu na laga e se tasi o to’oto’o ina ua ia fa’aleo lona fa’asea i le malo, i le to’atele o fanau ua fiu e tau saili ni galuega ae ua le maua lava, ma i’u ai loa ina tuua e fanau le atunu’u ae malaga atu i Amerika e saili galuega ai.
“Fai mai fo’i o le lumana’i o le atunu’u o lo’o fa’amoemoe i tupulaga lalovaoa, a’o lenei e fiu nai fanau e talosaga mo ni galuega ae tasi lava le tali ua leai ni galuega a le malo ma kamupani tua,” o le fa’asea lea a le to’oto’o.
Saunoa Faleomavaega, e le na o Amerika Samoa o lo’o fa’alogoina ai le tulaga fa’aletonu lea i le leai o ni galuega i le malo ma pisinisi tua, ae ua o’o lava fo’i i totonu o le malo tele, ma mafua ai ona o’o atu i le to’a 25 miliona tagata Amerika e leai ni galuega i le taimi nei.
Saunoa Faleomavaega, o se tasi o fa’afitauli o lo’o feagai ma le malo tele o Amerika Samoa nei, o le tau totogiina lea o ana aitalafu lea ua o’o atu i le $14 tiliona (trillion), ma o le isi lea fa’afitauli o lo’o a’afia ai le tamaoaiga o le malo tele, peita’i o lana tatalo, talosia ia mafai ona fesoasoani ni galuega e maua i fafo mo alo ma fanau a le atunu’u ua saili galuega atu i Amerika.
A’AFIA LE ATUNU’U I LE AITALAFU A LE MALO I LE ASPA
E talitonu nisi o le atunu’u e pei ona latou fa’aalia i luga o le polokalame a le tofa Faleomavaega i le vaiaso nei, o le aitalafu a le malo i le ASPA e lata i le $6 miliona lea ua mafua ai ona pagatia le atunu’u i le taugata o tautua a le ASPA.
E ui o se mataupu ua tele taimi e talanoa ma fetufaa’i ai le atunu’u ma ona ta’ita’i, peita’i na taua e se tasi o to’oto’o i luga o le polokalame le mafatia o lona loto pe a mafaufau atu i le tele o le aitalafu a le malo e le o totogiina, ae o le atunu’u e tiga lava ona le atoa se $50 o le pili e le’i totogiina, e tipi lava e le ASPA le moli po’o le suavai taumafa fo’i.
“O lea ua amo e le atunu’u le mamafa o le avega a le malo, ma ua o’o lava i aiga lima vaivai ua matua aafia uma lenei tulaga, ae o lea lava e ola fiafia le malo, lea fo’i ua teena e le kovana le pili a le Fono e taofi ai si’itaga a le ASPA, ma ua le iloa ai e le atunu’u po’o fea o le a sulu i ai,” o le fa’asea lea a le to’oto’o lava.
Saunoa Faleomavaega, o le fa’aiuga a le kovana e teena le pili a le Fono e taofi ai si’itaga a le ASPA, o se fa’aiuga sa faia ina ua mautinoa, ua leai fo’i se isi la’asaga a le ASPA e fai ina ia maua mai ai se tupe e fa’atino ai tulaga moomia o lana tautua.
Na pau le itu na fa’anoanoa ai le ali’i faipule, o le le tu’u avanoa o le ASPA i pili a nai aiga lima vaivai, pe afai e mae’a le masina ae le’i maea ona totogi le pili, ae tiga lava ona laititi le tupe e le’i uma ona totogi, e tipi lava e le ASPA, ae o lea e faulala’i le aitalafu a le malo e le o faia ai lava se gaioiga.
FALETUPE ATINA’E MA LE LATOU POLOKALAME
Na fa’aalia e se tootoo i luga o le polokalama a le tofa Faleomavaega lona le fiafia i le auala o lo’o fa’atautaia ai e le Faletupe o Atina’e lana polokalame, lea e talosaga atu ai tagata e vaivai le tamaoaiga mo ni vaega tupe e fa’aleleia ai a latou maota tuai.
O le itu na taua e le to’oto’o lea ua mafua ai lana fa’asea, o le vaaia lea ma le fa’anoanoa o nisi o le mamalu o le atunu’u, ua momoe ai i le nofoaga e tu’uina atu ai tusi talosaga mo nonogatupe, i le maota o le Fale Laumei i Utulei i le po o le aso Gafua na te’a nei, ona o le fa’amoemoe ia aofia ai i totonu o le ulua’i 50 tusi talosaga e talia e le Faletupe.
“Talu ona tula’i mai Utu (Abe Malae) i le peresetene o le Faletupe e le’i tula’i mai lava ni tulaga fa’aletonu fa’apenei, ae foliga mai o lea o lo’o maitauina le tula’i so’o mai pea o lenei fa’afitauli,” o le fa’asea lea a le to’oto’o.
Na pau le saunoaga a le ali’i faipule e tusa ai o lenei mataupu, o le toe fesiligia lea o le pulega o le Faletupe i le mafuaaga ua ala ai ona momoe tagata e fa’atalitali ni o latou avanoa mo le polokalame.
O le po o le aso Gafua na te’a nei na taua ai le silia i le to’a 70 nisi o le atunu’u na momoe i fafo o le fale laumei i Utulei, ona o le naunau ia o latou maua avanoa mo tusi talosaga muamua e 50 e taulimaina e le faletupe.
O le polokalame lenei a le faletupe o Atina’e a le atunu’u mo nonogatupe e fausia ai fale, o lo’o va’ava’alua ma le polokalame a le feterale ua taua o le HUD-Home Investment Partnership for Program Year 2011.
E tusa ma le $254,912 le tupe o lo’o fuafua le faletupe o atina’e latou te mauaina mai i lenei polokalame, atoa ai ma se isi fo’i vaega tupe fa’aopoopo e fesoasoani atili ai i le polokalame.
Mo fale toe fa’afou e mafai ona o’o atu le maualuga o le talosaga i le $72,000 ae mo fale fou e fia fausia e mafai ona o’o atu i le $31,250 le maualuga o le talosaga.
I ripoti na taua ai, o le afiafi o le aso Gafua na amata taunu’u ai nisi o le atunu’u i luma o le fale laumei ma momoe ai mo le po atoa, ma le fa’amoemoe ia muamua i luma o le laina i le taimi e tatalaina ai talosaga i le aso Lua na soso’o ai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tatala tua le isi alii au lakapi a Nuuuli
O le aso Faraile na te’a nei na tatala ai i tua mai le toese i Tafuna le isi alii o le au lakapi a Nuuuli, lea na loka i le fasiga o le alii laufali mai Samoa, ina ua finagalo le faamasinoga e taofi lona tuliina o se faasalaga faafalepuipui, ae ua lava le umi lea ua maea ona ia tuliina e fai ma ona faasalaga i lenei mataupu.
O Iopu Siolo e atoa i ai le to’afa o sui o le kalapu lakapi a Nuuuli ua tatala i tua, sei vagana ai le isi alii e toatasi lea o loo taofia pea i le taimi nei e faatali ai le aso e lau ai lona faasalaga, ona e le o lelei ona pepa nofomau.
Toeititi lava atoa le 11 masina talu ona loka Siolo ae tatala loa i tua i le vaiaso na te’a nei, ina ua faanofovaavaaia o ia e le faamasinoga mo le 5 tausaga, i lalo o poloaiga e ao ona ia usita’i i ai.
Na ta’usala e le faamasinoga Siolo i le moliaga mamafa o le faaoolima i le tulaga lua, ona o le faalavelave lea na tulai mai ia Iulai 2011, ina ua latou fasia ma isi alii o le latou au lakapi le alii laufali o Ponifasio Vasa mai Samoa, na aumai e le Iuni Lakapi a Amerika Samoa na te faatautaia le taaloga lakapi e aofia ai ma le taaloga o le talita i le aso lea.
Na ioe Siolo i luma o le faamasinoga maualuga i lalo o se maliliega sa ia sainia ma le malo ma talia e le faamasinoga, sa ia kikiina Vasa ao taatia i luga o le malae, ma mafua ai ona oo manu’a ma le tiga i lona tino.
A’o lei tuuina atu le faasalaga a le faamasinoga maualuga, na faatoese Siolo i le faamasinoga, o le malo ma lona aiga e tusa ai o le solitulafonio sa ia faia. Sa ia faatoese faapitoa foi i le alii laufali ia Vasa ona o le faalavelave na mafua ai ona oo manu’a ia te ia.
Fai mai Siolo, o le umi lea na taofia ai o ia i le falepuipui, ua ia aoaoina mai ai se lesona taua mo lona olaga, ma ua ia lagonaina foi le salamo moni e tusa ai o lana solitulafono, na te le toe faia foi.
Sa ia faatoese foi isi ona toalua ma lana fanau, lea foi sa i ai i totonu o le potu faamasino, ona o le motusia ai o le latou mafutaga ao aumai ai i le toese, ma ua le mafai ai ona faatino ona tiute faa tama i le tausiga lea o i latou.
Na faaiu le faatoesega a Siolo i lona talosagaina lea o le faamasinoga mo se avanoa mo ia, sei toe foi atu ai e tausi lona aiga ma saili se galuega e tausi ai si ona toalua ma si ana fanau.
Na lagolagoina uma e loia le fautuaga a le Ofisa Faanofovaavaaia, ina ia faanofovaavaaia Siolo i lalo o ni poloaiga, e aofia ai lea ma lona o se tupe mo le pili o le falema’i a le alii laufali.
E 5 tausaga na manatu le faamasinoga e faasala ai le ua molia i le toese, peitai ua faamalumalu le faataunuuina o lea faasalaga, ae ua faanofovaavaaia o ia mo le 5 tausaga i lalo o poloaiga e ao ona ia usitai i ai.
O nisi o ia poloaiga e aofia ai lona tuliina o masina e 20 i le toese, peitai o le a taofi le tuliina o masina ia, ae ua lava aso ia ua uma ona ia tuliina e fai ma ana faasalaga i lenei mataupu.
E $2,000 le salatupe ua poloaina e le faamasinoga Siolo na te totogiina, atoa ai ma le $1,000 na te totogiina mo le pili o le falema’i a le alii laufali na manu’a.
Ua poloaina foi o ia e le faamasinoga ina ia auai i ni aoaoga e pulea ai le tulaga o le ita vave, ma ia tuana’i ulua’i masina e 6 talu ona tatala o ia i tua mai le toese ua maua sana galuega tumau e tausi ai lona aiga.
Ua matua faasaina foi o ia ona toe auai i soo se faagaioiga tau lakapi, pe toe auai i ni gaioiga e aafia ai taaloga lakapi, poo le alu foi e matamata i taaloga lakapi.
“Usita’i i poloaiga nei ona e le toe oo lea i le falepuipui,” o le fautuaga mulimuli lea a le alii faamasino sili ia Michael kruse i le ua molia
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Na faai’u ma le manuia le faamanatuina o le 112 tausaga o le fu’a a Amerika Samoa mo aso e lua na tu’anai atu nei, e leai ma se faalavelave matuia na tulai mai ai, poo se soifua fo’i ma ma’imau.
“E leai ma se faalavelave matuia na tula’i mai i aso malolo o le fu’a na te’a atu nei, ma o se tulaga lelei lea mo le atunuu, ina ua usitaia uma e le atunuu le tulafono ma ua galulue faatasi foi ma le matagaluega o leoleo i le puipuiga o le saogalemu,” o le saunoaga lea a le sui komesina ia Leseiau Laumoli.


text:
Logo Tagitagi, Ua o’o mai le Kerisimasi
Ua amata ona poloka mai laina u’umi o ta’avale i luga o le alatele, ma ua atili ai ona maua tagata uma i le fa’alogona fufusi fa’asoloatoa, o’o atu ai i ivi ma toto, ua le toe mana’o e tele ni mea e tu so’o ai le ta’avale, sili atu lava le tasi, toe faliu loa o’o i le fale.
Ia lelei lava le afe loa lava i le Panamex Pacific, lele ua latou sapaia le taumafaiga a le Dickies Diner i totonu o le faleoloa tele o le Cost U Less. Fa’ailoa mai ana mea’ai e saunia lelei ma e te faia loa lau fa’atauga i lena faleoloa tele, uma lava ma ‘ai ai se Hot Dog vevela po’o se pizza ma le meainu malulu, alu sa’o loa i le fale malolo fa’alelei ai lava! Fai mai ua filifilia e le Panamex Pacific lea pisinisi, aua e la’ititi le nofoaga, ae o le alumia o oloa e matua tauva lava ma tama tetele i le mea lea e i ai.
Ia ae o le Panamex lava latou, o lo ua mae’a fa’atulaga fo’i le tele o latou oloa e atu lasi, ina ia tali le mana’oga o au meaalofa ‘ese’ese mo le fanauiti i le vaitaimi lenei o le Kerisimasi. Logologo atu lava le pa’u maulalo a le Ace Hardware lea e fuafua tonu na’o le aso To’ona’i i le va o le 6-10 i le taeao, e ave’esea ai le 25% o le tau o oloa uma lava a lea faleoloa! Aua le misi, i toe pisa ane ai fo’i nisi ia te oe, ae ua tafea lou fa’amoemoe.
Afai fo’i ua fa’aletonu le folauga a le aiga i lenei vaitau o aso fiafia, ia e manatua, o lo’o i ai le tautua a le Tofaga Malu Caskets i Iliili e mafai ona e vala’au i ai, ona fesoasoani mai lea mo oe i le numera telefoni 699-5998 po’o le 770-6536.
Ta’u i ai lou fa’afitauli, ma e mafai lava ona faia se maliliega lelei lava ma oe le ua pagatia ona o le amia o se pele ia te outou aiga na lua, ua tu i ai lea fa’alavelave.
Afai o lo’o i ai se faigata ia te oe, mo se meaalofa mo ou matua fa’aleagaga, aua ia le va’ai mai tagata o e le mautonu lelei, Le faleoloa o oloa uma lava e fa’aagaaga mo i meaalofa taua fa’aleagaga. Word of Life Bookstore.
E leai se tala e toe faia pe a tete’i le vaega lena ua e tu atu, fa’atau se tolu Tusi Pa’ia tetele ituaiga ua matua matagofie lona gaosiga lelei, e onomea lava ma le taua o ou matua fa’ale-agaga ia te oe ma le aiga.
O le aiga fo’i latou ma le vasega o au faia’oga aso Sa, tu’u i le Hong Kong ma le latou pa’u e 10% lele ua fa’ailoa mai mo tagata matutua ma le vaega a le Militeri.
Ua i ai fo’i le vaega e mafai ona fautuaina oe i lau pisinisi lena e toe fetu’una’i muniao pe a mai le tausaga fou i au taumafaiga! O le a fautuaina lelei oe, ma va’ava’ai fo’i e i latou lou malosi fa’aletupe ae a lau tapenaga mo le folauga lelei a lau kamupani i le ausaga a sau. O le vaega lea e te feso’ota’i i ai mo lea tautua, o le “SOURCE”.
Afai o le itu ogatotonu o le motu lea e te matele i ai e faia ai au fa’atauga, e le aoga ona e tuliapu le fale’aiga lea i Nuuuli, ae sasa’o ane loa i le Xin Xin Restaurant lea e fesaga’i lava ma Laufou, o lo’o i ai fo’i nai a latou ‘aiga fa’apitoa i aso ta’itasi. Ae afai ua e gagau lau fa’alogo talu ai ona o le tele o mea e fai ma ua tau le maua fo’i se taimi o tama e fofo ai lou tua, e te alu lava oe, i le Well Being Zone lea e fa’apitoa le latou taleni i le fofoina o tagata. E le toe lelei se mea, pe afai ua fa’aletonu le fa’alogo, tatau lava ona tu’u mea uma ae oso ane i Lepuapua e fofo ai lou tua ona fa’ato’a toe faia ai lea o feau a le aiga.
Ona o lenei vaitaimi o le tau fai pisi lava tagata uma, pau lava le mea ia e mautinoa, ua fa’alala ane i luga lou laisene ave ta’avale, ave uila afi, ma le ave pasi. ae fa’asaga ane loa e saili le vaega a le South Pac Car Rentals i le numera 699-0411 po’o le Cell 731-3377. O lea lava e matauina lava le vevela tele o aso, ona ua susulu fo’i le la, ia e iloa lava le Kamupani Vai Mama lelei i le taumafa, Island Breeze i Matafao, Faga’alu.
Ae o nisi na o mea nei o le a toe fa’ao’o atu fo’i i le lomiga a taeao, ia mautinoa lava, ua soso’o le fau ma le fau i lau fa’atau!
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E laititi lava se fa’amama avega a le fa’amasinoga i se alii e le’o setaimi muamua lea ua molia ai i ni moliaga e aafia ai ni tama’ita’i.
O le aso Gafua lea na faia ai le fa’aiuga a le Fa’amasinoga Maualuga i le alii o Tolo Koroseta 30 tausaga lea ua fa’asalaina mo le 10 tausaga e nofosala ai i le falepuipui ina ua fa’amaonia lona moliaga o le faiaiga fai fa’amalosi ma le ave fa’amalosi o se tagata.
O lenei fa’aiuga na faia e le afioga i le Fa’amasino, Vui Clarence Nelson. O le tama’ita’i na aafia i lenei mataupu e 22 tausaga ma o ia o le uo teine a le uo tama a le ua molia. Na manino i luma o le Fa’amasinoga o le ua molia ua fa’aipoipo ma e to’afa ona alo,peitai ua tetea i le taimi nei ona e mafua mai i le solitulafono lenei.
Na fa’aalia e le Fa’amasino i le lipoti a le Ofisa Fa’anofo Va’avaaia, na matua musu le ua molia e fa’asino lona aiga i le Ofisa ona o lona manatu ia aua nei oo ni lagona maasiasi lona aiga ona o le mataupu ua molia ai.
Ua nofo tapena lava o ia poo le a le fa’aiuga e oo ia te ia ae aua nei aafia ai finagalo o le latou aiga.
O se tasi lea o itu na saunoa ai le Fa’amasino e taua tele ma o se itu lea o itu e fai ma lelei o le ua molia, ona o lona puipuiga o lona aiga.
Pei ona silafia e 10 tausaga na amata fua mai ia le fa’ai’uga a le Fa’amasinoga. Ae na toe siitia i luga i le 11 tausaga, ona sa iai fo’i lona moliaga muamua sa falepuipui ai i le 2006 i lona faia foi o ni uiga mataga i se tasi tama’ita’i.
Ae na toesea le isi tasi tausaga, ona o itu lelei sa folasia e lana Loia, le susuga ia Fepuleai Ameperosa Roma, ae le gata i lea o le toe suia o lana tali i le tetee ile ioe.
Na saunoa Vui nao le pau lena o itu ua toesea ai nisi o masina mo le ua molia, ae leai lava se isi toesega mo ia, ona ua silasila le Fa’amasinoga o ia lea o se tasi o tagata ua lamatia ai le soifua o tama’ita’i o si o tatou atunu’u. Ae i se ripoti a leoleo e tusa ai o lenei
mataupu, o le po o le aso 22 Iulai 2011 na faia ai se fiafia (pati) sa iai uma le ua molia ma le tama’ita’i na aafia i Mulinuu.
O le aso na sosoo ai na ala ifo ai le tama’ita’i i le taeao ma iloa ai o loo galo lana ato i totonu o le tamai ta’avale a le ua molia, o le mafua’aga lea sa ave ai loa ana feau tusitusia i lana uo tama, pe mafai ona piki mai lana ato. E oo ifo lava i le aso 24 e lei oo atu lava lana ato o lea nafa’afesootai sao loa i le ua molia pe mafai ona momoli atu lana ato. Sa fai le ua molia i le tama’ita’i e uma alu atu e momoli atu i le latou aiga aiga.
Na ta’ua e fa’apea, ina ua manava atu le tama’ita’i i le po i le 9:30 na vili atu ai le ua molia ia te ia e fa’asino atu le auala e agai atu ai i lona aiga, o lea ua alu atu e momoli atu le ato. Na feiloai i la’ua i luma o le auala. Peitai na oo atu le ua molia ma fai i le tama’ita’i e omai e piki atu lana ato i le i latou fale. Sa fa’apea loa ona agai mai i
la’ua ma avatu le ato, ae ina ua mae’a ona piki le ato sa toe foi atu loa i la’ua ma agai
sao i Tuanaimato i le vaega lea e latalata i le malae tapolo.
Oi ina sa paka ai loa le ta’avale ma amata loa ona ole e lea alii le tama’ita’i. Na musu
le tama’ita’i ma tauanau lenei alii e momoli o ia i lona aiga. Sa musu le alii e momoli le
tama’ita’i i le latou fale, sa iu ai lava ina ia ave fa’amalosia lenei tama’ita’i i Tafaigata i se fanua tuufua e latalata i le fanua tanu lea e teu ai tagata sa maliliu i le tsunami.
Na paka le ta’avale ma tago loa lenei alii ma toso le tama’ita’i i tua o nofoa i le pito i tua o le tama’ita’i ma amata loa ona fa’amalosi. Sa tagi le tama’ita’i ma augani atu i lenei alii e momoli o ia i lona aiga.
Ae sa palauvale iai le ua molia i le tama’ita’i ma fai ia “ tapuni lo’u gutu”..
Na taumafai fo’i le tama’ita’i e tauivi ma le ua molia, peitai na u e lenei alii ona tama’ilima. O le fefe o lenei tama’ita’i i lenei ali’i, sa fai ai lava le mea na manao ai. O itu nei na silasila iai le Fa’amasinoga e avea ma itu ogaoga o lenei mataupu.
Na saunoa manino le Fa’amasino ua matua tele se aafiaga ua oo i lenei tama’ita’i, e pei ona fa’ailoa mai i lana lipoti ua masae ai le la laufai ma lana uo tama e mafua mai ona o loo tu’uaia o ia i lenei fa’alavelave. Sa fa’aaoga e le ua molia le ato a lenei tama’ita’i e fai ma auala e mailei ai le tama’ita’i. O se isi itu matuia, ona o lea sa iai le fa’atuatuaga a le tama’ita’i i le ua molia ona o ia o le uo tama a lana uo tama. I le tula’i mai ai o lenei solitulafono ua manatu le Fa’amasino ua tatau ona iai se Fa’alapotopotoga e fesoasoani ia latou ua aafia i mataupu fa’apea.
E moni o loo iai le Fa’alapotopotoga o Toomaga mo e Puapuagatia o loo tele le latou fesoasoani i le fa’atalanoaina o tama’ita’i o lo’o aafia i tulaga fa’apea, ae o loo mafuli lava le latou pitolaau i le fanau laiti.
“Ae o nei tama’ita’i o loo manaomia e latou se fesoasoani”.
O Vui lea. Sa ia saunoa o nei polokalame e fa’atalanoa ai tama’ita’i matutua o loo aafia i mataupu fa’apenei, o lo’o faia i Niu Sila ma Ausetalia ae le’o mafai ona fa’atino i Samoa nei.